«Inoiz ez bezalakoa da babesa, baina etxegabetzeek berdin jarraitzen dute» - Hernani - Kronika.eus\n«Inoiz ez bezalakoa da babesa, baina etxegabetzeek berdin jarraitzen dute»\nKronika - Erredakzioa 2021-07-21 00:00\nAstelehenean egin zuten elkarretaratzea, Hernaniko udaletxearen aurrean.\nEtxegabetzeen kontrako moratoria luzatzea eskatu zioten Espainiako Gobernuari, astelehenean.\nElkarretaratzea deitu zuen Hernaniko Kaleratzeak Stop plataformak, astelehenean, Plazan. Eta bertan, Espainiako Gobernuari eskatu zioten, luzatu dezala etxegabetzeen kontrako moratoria, abuztuaren 9an bukatuko dena. Luzapen hori, Etxebizitza Eskubidearen Legea indarrean sartu bitartekoa izatea nahi dute, «bizitzak daudelako jokoan», aldarrikatu dutenez.\n«Ukaezina da indarrean jarraituko dutela Gobernuak abenduan onartutako familia ahulen etxegabetzeen aurkako babes mailek. PAHk (Hipotekak Kaltetutakoen Plataformak) bultzatutako salaketa eta borroka ugariren ondoren, pertsona kalteberetako batzuk estaltzen dituzte horiek; 2021eko aurreneko hiruhilekoan 11.000 izan dira, Botere Judizialaren Kontseilu Nagusiaren datuen arabera», azaldu dute.\nBaina zerbait huts egiten ari dela adierazi dute: «edo legediak huts egiten du, eta ezinbestekoa da hobetzea; edo epaileek baztertu egiten dute, eta salatu egin behar da. Neurri horiekin ia 11.000 etxegabetze gauzatu badira hiru hilabetetan, bi erantzunak dira zuzenak. Beraz, legedia zabaldu egin behar da hiru kasu murriztaileetatik harago, eta epaileek legea bete behar dute, haren inguruan dituzten jardunbideak bateratu behar dituzte, eta zalantzarik izanez gero, etxegabetzeari uko egin behar diote eta kaltetuei edo gizarte zerbitzuei falta zaien dokumentua eskatu behar diete. Noraino igoko litzateke kopurua, neurri horiek gabe?».\nEgoera horretan, diote «okerrena etortzeke» dagoela oraindik: «dekretuaren babesarekin milaka etxegabetze gauzatu diren arren, beste milaka atzeratzea lortu da. Epaitegiek milaka prozedura amaitu dituzte, etxegabetzeak exekutatzeko babes hori kentzeko zain daudenak, eta dekretuak abuztuaren 9an iraungiko dira. Horrek, konponbiderik eman ezean, etxegabetzeen tsunamia eragingo du irailetik aurrera».\nHorregatik, eta «duela gutxi bi suizidio eragin dituzten tragedia horiek saihesteko», eskatu diote moratoriaren luzapen mugagabea Gobernuari, Etxebizitza Eskubidearen aldeko Estatu Legea indarrean sartu arte. «Luzapen horretan, debekatu egingo du bizitzeko aukera egokia eta duina ez duten pertsona eta familia zaurgarriak etxetik botatzea. Ezin dugu onartu baliabiderik ez dutenak beren etxeetatik kanporatzea, higiezinen burbuila eragin zutenek. Etxegabetzeak saihestu ditzagun, jabe haundiak behartuz alokairu sozialak egitera. Ez da ezinezkoa, borondate politikoa behar da», adierazi dute.


Euskerabili: AHAL DUGU, PODEMOS, WE CAN, POUVOIR, 可以\nAHAL DUGU, PODEMOS, WE CAN, POUVOIR, 可以\n… eta bigarren milenioko bederatzigarren urteko bosgarren hilabeteko hamahirugarren egunean, zauritutako lehoia berpiztu egingo da. Hain ozena izango da bere orroa non Ipar Hispaniako herrixka batek, estandarteak eskuan eta danborrak burrunbaka, ibai ertzean bere gudariei sekulako harrera egingo dien. Eta urak berriro baretu egingo dira …\nAitortu beharra dugu: aste honetan buruan bi gauza baino ez ditugu (normalean askoz gehiago ere ez dugu izaten, baina, tira …). Bata futbola eta bestea … (hobe da hurrengo baterako uzten badugu). Horregatik, idatz ezazue komentarioetan gai honen inguruan gura duzuena.\n- Animoak eman Athletici\n- Komentatu futbolarien gorputzak edo beren bikotekideenak\n- Kritikatu kobratzen duten dirutza\n- Esan futbolaz nazkatuta zaudetela …\nBenetan, eman zuen iritzia nahi duzuenaz , beti ere, gai honen gainean.\nEz dakit irabaziko dugun ala ez. Baina egun honetako ilusioa ez digute kenduko.\nFutbozalea izan ez arren, egia da Athletic-ek irabaztea gustatuko litzaidakela, batez ere, zaletasunagatik.\nDenok dakigunez, futbolaren inguruan diru asko mugitzen da eta futbolariek\ngero eta miloi gehiago kobratzen dituzte. Niri horrelako soldatak txarto iruditzen zaizkit, denok baitakigu lanbide asko daudela, prestaera handia ez ezik, ardura ere behar dituztenak.\nHonez gain, eta lehen esan dudanez,\nespero dut Athletic-ek irabaztea.\nNiri Athletic irabaztea gustatuko zait baina ez niregatik nire familiagatik baizik. Niri ez zait gustatzen futbola baina partidu importateenak ikusten ditut ez daukalako erremediorik. Ahleticek irabazten badu nire bikotea eta bere anaiak azkeneko partidua ikustera joango dira eta nik aitzakia izango dut nire ahizpekin hiri bat ezagutzera joateko.\nFutbolariak niretzat diru gehiegi irabazten dute eta gainera futbolati gehiegi alferrak dira.\nEz naiz furbolzalea,eta ez ditut normalean partidurik ikusten, bakarrik partidu garrantzitsuenak. Athletic irabaztea gustatuko litzaidake gauza oso zaila egon arren,beraz,sortea bidaltzen diet irabazteko.\nAskotan esaten da inportanteena parte hartzea dela, baina seguru nago oraingoan ondo jokatzeaz gain irabazi ere egingo dugula.\nNire iritziz futbolearen inguruan interes handiak daude. Denok dakigunez futbolari onek diru asko irabazten dute eta pentsatzen dut gehienetan gehiegi dela; hau da, batzuetan, mediku edo cirujano batek baino gehiago kobratzen dute.\nDena den,nik nire hobespenak dauzkat, zaletasunagatik eta nire taldea da.. ATHLETIC, horregatik gustatuko litzaidake irabaztea onenak garelako.\nNiri ez zait futbola gustatzen, baina norbaitek irabazi behar badu, Athletic-ek irabaztea nahiago dut. Nahiz eta geuk ere kezkatu beharko genukeen beste gauza batzuengatik, esatebaterako, langabeziagatik, Athletic-ekoek ez daukatelako problemarik diruaz.\nGaur goizean Bilbon autobus bat egon da tapaukak ematen!!!!\nEgia esan, espero dut gaur ATHLETIC-EK IRABAZTEA!!!!!!!\nAtlhetic-eko futbolzalea naizen bakarrik espero dut Sevillaren kontra partidua geuk irabaztea. Aupa Atlhetic!! Nahiz eta futbolari buruz hitz egiten den gehienetan jendeak bakarrik kritikatzen du futbolarien bizimoduan, ziur nago gehienok bizi nahi dugula futbolarien bezala, batez ere, irabazten duten diruarengatik. Egia da gehiago dela baina inork ez du salatu.\nGaurko partida irabazita, Valentzian kopa lortzea espero dut. Gainera, itsadarran gabarra ikusi nahiko nuke, azken aldiz atera zenean oso txikia bainintzen.\nZelako eguna atzokoa! Hogeita lau urteren ondoren, Athleticek berriro kopako finala jokatuko du, oraingoan Bartzelonaren kontra.\nSan Mamesen ez ezik, edozein tabernetan ere festa handia izan zen.\nBadakigu kopa lortzea oso zaila izango dela, baina zale honi esker dena posiblea da.\ndanontzat zara zu geuria...\nPartidu ona, zaletu onak, dena ona. Finalean egotearekin konformatzen bagara ere, zergaitik ez irabazi, jarrai dezan festak!!!\npartidua ezinobea izan zen, eta san mamesen egon zen giroarekin nola ez zuten irabaziko?\nOrain arazoa izango da Barça... Nire lagunak eta nik pantaila handira joango gara ikustera irabazteko esperantzekin, baina egia esateko, hobeto eramango genuke maiorkaren kontran jokatuz gero.


Laida Pilota sorkuntza aurkeztuko dute Larrekon uztailaren 13an — dantzan.eus\nHemen zaude: Hasiera › Hemeroteka › Laida Pilota sorkuntza aurkeztuko dute Larrekon uztailaren 13an\nLaida Pilota sorkuntza aurkeztuko dute Larrekon uztailaren 13an\nPilota kulturako oinarri gisan erakutsi nahi izan du Pier Pol Berzaitz sortzaileak\nPier-Pol Berzaitz muskildiarraren bederatzigarren sorkuntza dugu Laida Pilota, pastoralak aipatu gabe. Izenak iradokitzen duen bezala, pilota da aipagai nagusia, eta berriki egutarazi dute Senpereko Larreko gelan emanen dutela. Badira bi urte nahikaria piztu zaionetik, Donapaleun zela bere aspaldiko adiskidearekin Jean Pierre Goiti, Erecart Inztitutoko lehendakaria (Laborantxa eta laborantxari lotutako gaien eskola) eta pilotari ona izana.\nPier Polek adierazten daukun bezala «badik bulta bat Jean-Pierrek aipatzen dautala zerbait behar nukela egin pilotaz eta egun batez erabaki dut baietz, eginen niala. Deliberatuz geroztik bi urte iragan dituk, bainan xedea behar nuen ondu. Kirola bat izanez gainerat, eskualdungoa, aniztasuna eta noblezia ere irudikatzen ditik pilotak plaza-gizonaren baloreek zerbait erran nahi ditek beti. Bertzalde, herrikoia da, gure kulturali azkarki lotua: lehen, mendietan udako egoten zituan artzainak hartzen zituan bote luzean, lanaren ondotik, «pilota soroetan». Leku horien arrastoak badituk oraino tokika» gehitzen du Pier-Polek.\nEgitasmoa gauzatzeko eta bermatzeko elkarte bat sortu ditek Albert Haztoy lagunarekin, Lilia izenekoa. Eta xedeari artista ainitz txertatu diozka. Nondik hasia den galdeginta, Piel-Polek ihardesten du: « Lehen urratsa abesbatza baten atsemaitea izan duk. Pilotan mugimenduak izigarri inportanteak direlakotz, mugitzen ahal den abesbatza baitezpadakoa zuan: Errenteriako Landarbaso Abesbatzak ezinago hobeki bazakik egiten hori. Ondotik, dantzak: xiberotarra izanki, ene eskualdeko dantzak ezinbertzekoak ikusten nitian, eta Xateletarrek eginen ditek lan hau. Villabonako Oinkari elkarteari esker bertzelako dantzak ere proposatzen ditiagu. Gero artista frangok lan egin ditek edo upatuko dituk oholen gainerat: Magali Zubillaga, Josean Goikotexea, Haritz Ezeiza eta Iosune Marin musikari eta kantariak, oholtzarako lanak egin dituzten Imanol Arabaolaza eta Elixabet Jauregi, Annie Onchalo eta Erramun Garcia jantzien egileak. Erakustaldiko alderdien arteko haria Koldo Ameztoyen hitzak dituk, honek dohain berezia badik gauzak kondatzeko. Horrez landa pertsuak botako ditik Xabier Euzkitze bertsolari eta pilotazale ezagunak, Aner bere semearekin». Baina artistak ez dira agertuko diren bakarrak: «pilotariak kantari onak dituk maiz» gehitzen du Berzaitzek, «beraz bai pilotari ohiak baita oraingoak ere kantatuko ditek».


1/2022 FORU LEGE-DEKRETUA, apirilaren 13koa, zeinaren bidez premiazko neurriak hartzen baitira Nafarroako Foru Komunitatean, Ukrainako gerraren ondorio ekonomiko eta sozialei erantzuteko.\nCOVID-19aren pandemiak mundu zabalean eragindako inpaktu sozial eta ekonomiko handiak areagotu egin dira Errusiak berriki Ukraina inbaditu ondotik. Oraindik ere beharrezkoa da neurriak hartzea inpaktu sozial eta ekonomikoak arintzeko, eta are gehiago inbasio hori eta hark ekarritako ondorioak ikusirik.\nMartxoaren 29ko 6/2022 Errege Lege-Dekretuaren bidez, premiazko neurriak hartzen dira Ukrainako gerrak eragindako ondorio ekonomiko eta sozialei erantzuteko Plan Nazionalaren esparruan.\nZioen azalpenean adierazten den moduan, honako hauek dira Erantzun Plan hau osatzen duten neurrien oinarrizko helburuak: energiaren prezioak jaistea herritar eta enpresa guztiendako, kalterik handienak jaso dituzten sektoreei eta kolektibo ahulenei laguntzea, eta prezioen egonkortasuna sendotzea. Era berean, adierazten du mugatu egin nahi duela distortsio geopolitikoaren kostu ekonomiko eta sozialak gasaren prezioan izaniko inpaktua, errotik eten nahi dela inflazio-prozesua, eta ekonomia aldi baterako egoera horretara egokitzen lagundu nahi duela; orobat, sendotu egin nahi ditu aldi berean susperraldi ekonomikorako eta kalitatezko enplegua sortzeko oinarriak.\nHura baino lehen, beste bi foru lege-dekretu onetsi ziren: alde batetik, 4/2021 Foru Lege-Dekretua, apirilaren 14koa, zeinaren bidez premiazko neurriak onesten baitira Suspertzerako Europako Bitartekoetatik heltzen diren funtsen bidez finantzatzen ahal diren jarduketak kudeatzeko eta betetzeko, eta, bestetik, 5/2021 Foru Lege-Dekretua, ekainaren 2koa, zerga arloko zenbait neurri onesten dituena koronabirusaren (COVID-19) osasun krisiak eragindako inpaktuari aurre egiteko.\nUkraina inbaditu izanak sorturiko premien testuinguruan, agerian geratu da mendekotasun handia dela zenbait esparru estrategikotan, eta, Espainiako Gobernuak egoera horri emaniko erantzunaren argitan –besteak beste, Ukrainako gerraren ondorio ekonomiko eta sozialei erantzuteko premiazko neurriei buruzko martxoaren 29ko 6/2022 Errege Lege-Dekretuaren bidez–, egoki irizten zaio Nafarroako Foru Komunitatean premiazko eta ezohiko neurriak hartzeari, betiere estatuan onetsi dituztenekin lerrokaturik, energia berriztagarrietarako instalazio jakin batzuk instalatzeko prozedurak erraztera eta arintzera bideraturik.\nInbasioaren ondorioz identifikaturiko arazo nagusien artean ageri dira, besteak beste, hornidurarik eza, lehengaiak eta energia garestitzea, ez ordaintzeak izateko eta abalak exekutatzeko arriskuak, ekoizpen-etenaldiak eta kutxa-fluxuen tentsioa. Horri guztiari garraiolarien greba gaineratu behar zaio, zeinak geldiarazi egin baitu produkzioa zenbait industria-sektoretan.\nKontuan harturik zenbait proiektu publiko eta pribatuk ingurumenean dituzten ondorioak ebaluatzeari buruzko Europako Parlamentuaren eta Kontseiluaren 2011ko abenduaren 13ko 2011/92/EB Zuzentarauaren 4.2 artikulua, energia berriztagarrietako proiektuak prozedura horren pean biltzeko hainbat irizpide bateratu ezartzen dira; esaterako, instalazioon aire-lineak ez egotea bilduta Ingurumen Ebaluazioari buruzko abenduaren 9ko 21/2013 Legearen I. eranskinean, 75 MW-eko edo gutxiagoko potentzia duten proiektu eolikoak izatea, 150 MW-eko edo gutxiagoko potentzia duten eguzki-energia fotovoltaikoko proiektuak izatea, eta, itsas ingurunean eta Natura 2000 Sareko gainazaletan ez instalatzeaz gainera, sentsibilitate baxuko eta ertaineko eremuetan egotea erabat, guztia ere Trantsizio Ekologikorako eta Erronka Demografikorako Ministerioak zehazturiko «Energia berriztagarriak ezartzeko ingurumen-zonifikazioak» dioenari jarraikiz.\nProzedura horren emaitza da ingurumenean eragin kaltegarri nabarmenak detektatzea. Txostenak zehazten ahalko du beharrezkoa ote den proiektuaren baimena ingurumen-eraginak arintzeko edo konpentsatzeko egokitzat jotzen diren baldintzen mende jartzea, bai eta proiektuaren jarraipenari eta zaintza-planari buruzko baldintzen mende jartzeko obligazioa ere, edo, kasuak hala eskatzen badu, erabakitzen ahalko du Ingurumen Ebaluazioari buruzko abenduaren 9ko 21/2013 Legeak ezartzen duen ingurumen-ebaluazioko prozeduraren mende jartzea. Horregatik, baldintza horiek bete ezean, instalazioak ez du jasotzen ahalko eraikuntza- edo esplotazio-baimenik.\nErrege lege-dekretu haren 6. artikuluko 6. apartatuan autonomia-erkidegoei emandako gaikuntzaren arabera –haien eskumen-eremuan energia berriztagarrien proiektuetarako ingurumen-eragina zehazteko prozedura hori aplikatu ahal izan dezaten–, proposatzen da artikulu bat txertatzea, zeinean berariaz adieraziko baita Nafarroako Foru Komunitatean zuzenean aplikatzekoak direla errege lege-dekretu haren 6. artikuluan jasoriko determinazio guztiak.\nEnergia berriztagarriak baliatzen dituzten eta Estatuko Administrazio Orokorraren eskumenekoak diren sorkuntza-proiektuak baimentzeko prozedurak errazteari dagokionez, martxoaren 29ko 6/2022 Errege Lege-Dekretuaren 7. artikuluak premiazkotzat jotzen ditu, interes publikoko arrazoiak direla eta, aipaturiko prozedura horiek, eta, ildo horretan, prozedura erraztu bat arautzen du energia berriztagarrien proiektuak baimentzeko.\nAipaturiko 7. artikuluan jasotako helburu berberak lortzeko (mendekotasun energetikoa murriztea, prezioei eustea eta hornidura bermatzea), proposatzen da prozedura erraztu bat arautzea Nafarroan, martxoaren 29ko 6/2022 Errege Lege-Dekretuaren 7. artikuluan jasotako espezialitateak foru araudira egokituz. Hori horrela, proposatzen da artikulu bat txertatzea horretarako, eta, artikulu horretan, premiazkotzat jotzea, interes publikoko arrazoiengatik, Nafarroako Foru Komunitateko Administrazioaren eskumenekoak diren energia berriztagarrien bidezko sorkuntza-proiektuak baimentzeko prozedurak, baldin eta ingurumenaren gaineko eragina zehazteko aldeko txostena lortu badute, eta sustatzaileek baimena emateko prozedura erraztu horri atxikitzea eskatzen badute 2024ko abenduaren 31 baino lehen, 7. artikuluan ezarritakoaren antzeko baldintzetan.\nProposaturiko prozedura erraztu hori egokiturik dago foru araudira, eta, beraz, proiektuak izapidetzerakoan, honako arau hauek hartuko dira kontuan: lehenik eta behin, 1955/2000 Errege Dekretua, abenduaren 1ekoa, energia elektrikoaren garraioa, banaketa, merkaturatzea eta hornidura eta instalazioak baimentzeko jarduerak arautzen dituena; bigarrenik, 56/2019 Foru Dekretua, maiatzaren 8koa, zeinaren bidez arautzen baita parke eolikoetarako baimena Nafarroan; eta hirugarrenik, apirilaren 14ko 4/2021 Foru Lege-Dekretuaren 14. artikulua (foru lege-dekretu haren bidez, premiazko neurriak onesten dira Suspertzerako Europako Bitartekoetatik heltzen diren funtsen bidez finantzatzen ahal diren jarduketak kudeatzeko eta betetzeko). Urriaren 1eko 39/2015 Legearen 33. artikuluan aurreikusitako epeak murriztea ez ezik beste hainbat ondorio ere aurreikusten dira. Energiaren arloko organo eskudunak jarduera lurraldearen antolamenduaren eta hirigintzaren arloan eskumena duenarekin koordinaturik jarduteko, zenbait espezialitate ezartzen dira, zeinetan kontuan hartzen baita lurraldearen antolamenduaren eta hirigintzaren arloko legeria, lurzoru urbanizaezinean baimendu daitezkeen jardueren baimena emateko, eta ezartzen baita, orobat, organo horrek zer fase eta unetan esku hartuko duen eta zer epe izanen duen horretarako.\nErrege lege-dekretuaren 7. artikuluak xedatzen duen bezala, batera izapidetu eta ebatziko dira aldez aurreko baimenak eta eraikuntza-baimenak, eta ardurapeko ondasun eta eskubideei eragin diezaiekeen instalazioaren zatian metatuko dira informazioa emateko eta egikaritze-proiektua administrazio, erakunde edo, hala badagokio, zerbitzu publikoko edo interes orokorreko zerbitzuetako enpresetara bidaltzeko izapideak; orobat, jendaurreko informazioaren izapidearekin batera eginen dira.\nSustatzaileek onura publikoaren deklarazioa eskatzeko prozedura abiarazi baldin badute proiekturen baterako, metatu eginen da prozedura horren baliokide diren izapideetan.\nHorren ondotik, eta lurzoru urbanizaezinean baimendu daitezkeen jardueren baimena eman ondoren, energiaren arloko organo kudeatzaileak ebazpen-proposamena helaraziko dio Industriaren, Energiaren eta S3 Proiektu Estrategikoen Zuzendaritza Nagusiari, ebazpena eman dezan.\nLehentasuna emanen zaio energia berriztagarrien bidezko sorkuntza-proiektuak baimentzeko espedienteak bideratzeari eta dagozkion txostenak egiteari.\nAzkenik, adierazten da gainerako udal emakidak, baimenak eta lizentziak deusetan galarazi gabe emanen direla prozedura erraztu honen bidezko baimenak, betiere aplikatzekoak diren bestelako xedapen batzuei jarraikiz.\nBestalde, birpotentziazioari dagokionez, Nafarroak lehen belaunaldiko energia berriztagarrien parke ugari ditu, eta, hainbat eta hainbat kasutan, kokalekurik onenak hartzen dituzte energia-errendimenduaren ikuspegitik. Horregatik, birpotentziazio-estrategia argiak bultzatu behar dira, kokaleku horiek hobeki aprobetxatzen direla bermatzeko, eta, hartara, potentzia eta efizientzia txikiagoko ekipamendu zaharren tokian potentzia eta errendimendu handiagoko makina berriak paratzeko. Ildo horretan, zenbait artikulu txertatzea proposatzen da, esku-hartzeen irismenaren eta baldintzen arabera prozedura desberdinak definitzeko, eta proposatzen da, orobat, administrazio-izapideak arintzeko neurriak txertatzea, betiere energiaren, ingurumenaren eta lurralde-antolamenduaren arloko ordenamendu juridikoarekin koherentzia gorderik.\nEnergia-iturri berriztagarriek, hala nola eolikoak eta biltegiratu gabeko eguzki-energiak, ahalmen-faktore txikia dute banaka, eta, horren ondorioz, gomendagarria da instalatutako potentzia gaindimentsionatzea elkarren artean osagarriak diren energia berriztagarriak aprobetxatzeko teknologia-hibridazioaren bidez, bai urtaroko erabilgarritasunari dagokionez, bai ordutegiari dagokionez, haizearekin eta eguzki-erradiazioarekin gerta daitekeen moduan. Horri esker, parkearen ahalmen-faktorea areagotzea lortuko da, eta ahalik eta gehien aprobetxatuko da sarearen konexio-nodoaren huste-gaitasuna.\nLehendik martxan dauden parke eolikoak edo lehendik dauden beste teknologia berriztagarri batzuen instalazioak hibridatzeko proiektuak, baldin eta bat badatoz martxoaren 29ko 6/2022 Errege Lege-Dekretuaren 6. artikuluaren 1. apartatuan ezarritako irizpideekin, foru lege-dekretu honen 3. artikuluan araututako prozedura erraztuaren arabera izapidetuko dira.\nEra berean, estatuari dagokion eskumen-esparruan bezalaxe, xedapen iragankor bakar bat txertatzea ezartzen da, energia berriztagarrien proiektuei buruzko prozedurak arintzeko neurriak nola aplikatu behar diren arautzeko.\nAzkenik, xedapen indargabetzaile bakarra biltzen da, apirilaren 14ko 4/2021 Foru Lege-Dekretuaren 13. artikulua indargabetzen duena (haren bidez, premiazko neurriak onesten dira Suspertzerako Europako Bitartekoetatik heltzen diren funtsen bidez finantzatzen ahal diren jarduketak kudeatzeko eta betetzeko), artikulu horren idazketa Nafarroako 2022rako Aurrekontu Orokorrei buruzko abenduaren 29ko 18/2021 Foru Legeak ezarritakoari baitagokio.\nBerreskurapen, Eraldaketa eta Erresilientzia Planaren esparruan finantzatutako laguntzen kudeaketak agerian utzi du komenigarria dela Gobernuak banakako ebaluazio-araubidea aplikatzeko aldez aurretik emaniko baimena deuseztatzea, baldin eta araubide horren aplikazioa Estatuko Administrazioak onetsiriko tresna juridikoan ezarrita badago, kontuan izanik hari jarraikiz egikaritu behar direla finantzaturiko proiektuak. Kasu horietan, funts horiek kudeatzeko ezarritako baldintza denez banakako ebaluazio-araubidera jotzea, errepikakorra eta alferrikakoa da aurreikusitako jarduerak gauzatzeko gobernu-akordio bat izapidetzea; hori horrela, foru lege-dekretuaren helburuen barruan dago hura ezabatzea, betiere finantzatutako jarduerak errazteari eta administrazio-prozedurak bizkortzeari begira.\nHorretaz gainera, Berreskurapen, Eraldaketa eta Erresilientzia Planaren esparruan proiektuen kargurako laguntzen deialdietako izapideak bizkortzeko, ezabatu egiten da Nafarroako Gobernuaren aldez aurreko baimenaren izapidea, Dirulaguntzei buruzko azaroaren 9ko Foru Legearen 7.3 artikuluan aurreikusitako kasuetan. Hau da, milioi bat eurotik gorako emakida-zenbatekoa dutenak, eta, salbuespenezko kasuetan, zuzeneko emakida-kasuak, baldin eta, dirulaguntzaren xedea dela-eta, hartzailea zehazteak baztertu egiten badu beste interesdun bat sartzeko aukera.\nBestalde, zentzuzkoa da Nafarroako Gobernuaren baimena, Nafarroako Ogasun Publikoari buruzko Foru Legearen 40. artikuluak jasotzen duena; izan ere, ekitaldi bateko aurrekontuak egiteko Gobernuaren erabaki-tarteari eragiten dio. Hori dela medio, hainbat urtetako konpromisoek baldintzatu egiten dute aurrekontu horien edukia, aurrekontuak nolabait bermatu egin behar baititu indarrean dauden konpromisoei erantzuteko beharrezko baliabideak, eta, ildo horretan, Gobernuak baimendu behar ditu konpromiso horiek. Foru lege horretan jasotako prozedurak 600.000 euroko muga ezartzen du erreferentzia gisa, eta, hortik aitzina, Nafarroako Gobernuaren baimena behar da hainbat urtetako konpromiso bat hartzeko. Hala ere, Berreskurapen Planean bilduriko jardueren kasuan, jasotako finantzaketak, zeina loturik baitago hainbat urtetarako konpromisoak estaltzearekin, ez dio eragiten 40. artikuluko baimenaren bidez babestu nahi den Gobernuaren hautazko marjina horri. Beraz, hainbat urtetako konpromisoek Gobernuaren jarduteko tarte horri eragiten ez dioten heinean, ez da beharrezkoa konpromisoak aldez aurretik baimentzea. Planteaturiko mekanismoaren bidez, atxikitako finantzaketaren eskemari dagokion aurrekontu-egituran islaturiko jarduketaren finantzaketaren gaineko soberakina bakarrik hartzen da zenbateko konputagarritzat, Ogasun Publikoari buruzko Foru Legean jasotako atalasea zehazteko. Halakotzat harturiko zenbatekoaren jatorri diren aurrekontu-baliabideen gainean, Gobernuak badu jarduteko marjinarik urte bakoitzeko aurrekontua egiterakoan.\nAzkenik, eta Berreskurapen, Eraldaketa eta Erresilientzia Planaren esparruko proiektu-kudeaketa bizkortzeko neurriei dagokienez, egokitzat jotzen da kontratuak salbuestea Kontratu Publikoei buruzko apirilaren 13ko 2/2018 Foru Legearen bederatzigarren xedapen gehigarriaren 1.a) apartatuan aurreikusitako Nafarroako Gobernuaren aldez aurreko baimenaren obligaziotik, baldin eta kontratu horiek Foru Komunitateko Administrazioko kontratazio-organoek eta haren erakunde autonomoek formalizatzen badituzte eta haien balio zenbatetsia 3.000.000 eurotik gorakoa bada, BEZa kanpo. Berreskurapen, Eraldaketa eta Erresilientzia Planaren baitako jarduerak direnean, Estatuko Administrazioak jada onetsitako jarduketei loturik daude kontratu horiek, hark ematen baititu jarduketok gauzatzeko funtsak. Jarduketa horietan exekuzio-denbora elementu kritikoa denez funtsak jasotzea ahalbidetu duten helburua betetzeko –eta hala ulertzen da jarduera horiek arautzen dituen araudi osoan, izapideak eta epeak murriztera bereziki bideratua den heinean–, eta kontuan izanik erakunde horren kontratuek protagonismo erabakigarria dutela gauzatu beharreko jarduketen edukiari begira, komenigarria da betekizun hori ezabatzea, are gehiago aintzat harturik Estatuko Administrazioak ere erretiratu egin duela bere ordenamendu juridikotik kontratu horietarako beretarako aldez aurreko baimenaren eskakizuna, martxoaren 29ko 6/2022 Errege Lege-Dekretuaren azken xedapenetako hogeita hamaikagarrenaren bidez.\nEtxebizitzaren esparruan, martxoaren 29ko 6/2022 Errege Lege-Dekretuak, zeinaren bidez premiazko neurriak hartzen baitira Ukrainako gerraren ondorio ekonomiko eta sozialei erantzuteko Plan Nazionalaren baitan, ezohiko muga bat ezartzen du 46. artikuluan, etxebizitza-errentamenduko kontratuen urteko errenta eguneratzeko. Neurri hori ez zaie aplikatzen etxebizitza babestuen errentamendu-kontratuei Nafarroako Foru Komunitatean, erregulazio propioaren arabera arautzen baitira.\nHorrenbestez, beharrezkoa da neurria berehala hedatzea Nafarroako etxebizitza babestuen kasuan, eta arrazoi handiagoz, gainera, litekeena baita etxebizitza horietako maizter-familiak ahalmen ekonomiko txikiagoarekin edo kalteberatasun handiagoko egoeran bizi izatea.\nEtxebizitzaren arloko jarduketa babesgarrietan, familiaren diru-sarrera haztatuen zenbaketatik kanpo geratzen dira alokairu-sistema publikoaren barruan dauden etxebizitzak errentan hartzeko dirulaguntzak.\nEgungo egoera ekonomikoa ikusirik, beharrezkoa da kontratu publikoen esparruko neurriak ere egokitzea. Hori horrela, kontratu publikoei buruzko apirilaren 13ko 2/2018 Foru Legeak prezioak berrikusteko aurreikusten duen mekanismoa ez da egokia azken urtean zenbait lehengaitan izaniko gorakadari aurre egiteko, kontuan hartuta igoera horren zenbaterainokoa eta bilakaera aurreikusteko ezintasuna.\nInguruabar hori kontuan izanik, kontratuak gauzatzearekin loturiko interes publikoa arriskuan ez jartzeko, egokitzat jotzen da premiazko neurriak hartzea, eta, neurrion bidez, kontratuaren prezioak salbuespenez berrikusi ahal izatea berariaz aurreikusitako kasuetan, baldintza-agirietan ezarritako araubidea alde batera utzita.\nHorretarako, egokitzat jo da prezioak berrikusteko erabili ohi diren formulei erreferentzia egitea, bidezkotzat jo diren kostuak soilik kontuan hartzeko behar diren zuzenketak eginik.\nAldi berean, kontratu publiko oro arrisku eta menturaren printzipioa betez gauzatzen dela bermatzeko, jaso beharreko gehieneko zenbatekoa zedarritzen duten mugak aurreikusten dira, eta aurreikusten da, orobat, kontratuaren ekonomiaren haustura zuzenean eta modu esanguratsuan gertatzen den kasuetan bakarrik aplikatuko dela salbuespenezko neurri hori.\nErrazago aplikatu ahal izateko, prezioen salbuespenezko berrikuspen hori aplikatzeko eskubidea aitortzeko prozedura arautzen da, bai eta azpikontratistak babesteko zenbait arau ere.\nHorrenbestez, foru lege-dekretu honetan zehazturik geratzen dira obra-kontratuetan prezioen salbuespenezko berrikuspena egiteko kasuak eta berrikuspen hori onesteko baliatuko diren irizpideak, eta jasota gelditzen dira, orobat, horiek kalkulatzeko irizpideak eta ateratzen den zenbatekoa ordaintzeko modua.\nZergen arloan ere ezartzen da neurririk, Estatuaren eta Nafarroako Foru Komunitatearen arteko Hitzarmen Ekonomikoak esleitutako eskumenen arabera.\nEnergia-krisia eta prezioen igoera handia nagusi diren testuinguru honetan, funtsezkoa da neurriak hartzea energiaren prezioaren igoerarekin lotutako likidezia-tentsioek ez dezaten jarri arriskuan enpresa bideragarrien biziraupena eta ez dezaten sortu presio orokorrik ekonomiaren kostuen eta prezioen egituran.\nHori horrela, zerga-betebeharrak behar bezala betetzea zailtzen duten egungo egoera ekonomikoaren ondorioak arintzeko tributu-neurri berriak biltzen dira foru lege-dekretu honen bidez.\nInguruabar horiek kontuan hartuta, zerga-zorren salbuespenezko beste atzerapen bat ezartzen da, koronabirusaren (COVID-19) osasun krisiak eragindako inpaktuari aurre egiteko tributu-neurriak onesten dituen urtarrilaren 13ko 1/2021 Foru Lege-Dekretuak araututakoaren ildo beretik. Geroratu daitezkeen zorrak izanen dira pertsona fisikoen errentaren gaineko zergaren konturako ordainketa zatikatuen autolikidazioei dagozkienak, bai eta 2022ko lehen hiruhilekoko eta 2022ko martxoko balio erantsiaren gaineko zergari dagozkienak ere.\nEra berean, pertsona fisikoen errentaren gaineko zergaren zergadunen kasuan, jarduera ekonomikoak gauzatzen dituztenak ez dira egonen beharturik 2022ko bigarren hiruhilekoari dagokion ordainketa zatikatua egitera.\nBestetik, urtebete luzatzen da Sozietateen gaineko Zergaren Foru Legean ohiz kanpoko etekinak berrinbertitzeagatik egiten den salbuespenari heltzeko ezartzen den epea, berrinbertitzeko epea 2022ko zergaldian bukatzen zaien zergadunen kasurako; 2023ko abenduaren 31ra arte luzatzen da, aldiz, Inbertsioetarako Erreserba Berezirako zenbatekoa gauzatzeko epea, epe hori berez 2022ko urtarrilaren 1etik 2023ko abenduaren 31ra bitarte bukatzen zaien zergadunen kasurako. Erregulazio horren bidez, luzatu egiten zaie epea, batetik, zergaldi arrunteko enpresei (haien epea 2022ko abenduaren 31n amaituko litzateke), bigarrenik, zergaldi zatituko enpresei (inbertsioetarako erreserba berezia 2020ko mozkinen kargura hornitu dutenak eta epea 2023an amaituko zaienak), eta, hirugarrenik, zergaldi zatituko enpresei, baldin eta 2019ko irabazien kargura hornitu badute eta epea 2022an amaitzen bazaie. Ez zaie epea luzatuko 2021eko irabazien kargura ematen dutenei eta epe arrunta dutenei (2023/12/31n amaitzen da).\nNeurri horien helburua da, hain justu, kalterik ez eragitea 2022an aurreikusita zeuzkaten inbertsioak ordaintzeko zailtasunak dituzten zergadunei, epe horiek betetzeari begira.\nBerehalako likidezia-neurri horietaz gainera, beste neurri batzuk ere ezartzen dira, eta guztiek ere 2022an hasitako zergaldian izanen dituzten ondorioak, dela pertsona fisikoen errentaren gaineko zergan, dela sozietateen gaineko zergan.\nLehenik eta behin, deklaratzen da salbuetsita geratzen direla martxoaren 29ko 6/2022 Errege Lege-Dekretuaren babesean emaniko laguntzak, zeinaren bidez premiazko neurriak hartzen baitira Ukrainako gerraren ondorio ekonomiko eta sozialei erantzuteko Plan Nazionalaren baitan. Haien barruan sartzen dira gasa erauzteko industriarako zuzeneko laguntzak, taxilarientzako eta garraiolarientzako zuzeneko laguntzak eta lehen sektorerako zuzeneko laguntzak (nekazaritza eta abeltzaintza).\nEra berean, enpresa-jarduerak garatzen dituzten pertsona fisikoek eta mikroenpresek aparteko kenkari bat izanen dute, zeinaren helburua baita energia-krisiaren ondorioz sorturiko inpaktu ekonomikoa arintzea. Pertsona fisikoen errentaren gaineko zergan, kenkaria subjektu pasiboaren etekin garbi positiboaren %3koa izanen da, etekin garbia zehazteko eskubidea duten murrizketa zuzeneko zenbatespen erraztuan edo zuzeneko zenbatespen berezian aplikatu ondoren, betiere 3.000 euroko mugarekin.\nBestalde, sozietateen gaineko zergan, 2022an negozio-zifraren zenbateko garbia 1.000.000 eurotik gorakoa ez duten zergadunek aplikatuko dute kenkaria. Ondare-erakundeek ez dute aplikatzen ahalko kenkaria. Aplikatu beharreko kenkaria zerga-oinarri positiboaren %3koa izanen da, 3.000 euroko mugarekin. Kenkari horrek gutxieneko tributazioaren zenbatekoa murrizten ahalko du, eta sozietateen gaineko zergaren pizgarriengatiko kenkariak baino lehen aplikatzen ahalko da. Ezohiko kenkaria denez, kuota nahikoa ez izateagatik kendu ez den zenbatekoa ez da kentzen ahalko hurrengo ekitaldietan. Hala ere, aplikatzekoa izanen da Sozietateen gaineko Zergari buruzko abenduaren 28ko 26/2016 Foru Legearen 67.7 artikuluan aurreikusitakoa.\nAzkenik, 200.000 eurora igo da eragiketen bolumenaren atalasea, zuzeneko zenbatespen bereziko araubidean enpresa-jardueren etekin garbia zehaztu ahal izateko pertsona fisikoen errentaren gaineko zergan.\nNafarroako Foru Komunitateak eskumenak ditu foru lege-dekretu honetan arautzen diren auzietan.\nZehazki, Nafarroako Foru Eraentza Berrezarri eta Hobetzeari buruzko abuztuaren 10eko 13/1982 Lege Organikoan aurreikusitakoarekin bat etorriz, Nafarroak eskumen esklusiboa du energia ekoizteko, banatzeko eta garraiatzeko instalazioen, lurraldearen antolamenduaren, hirigintzaren eta etxebizitzaren arloan (44. artikulua), eta eskumena du, orobat, kontratu eta emakida administratiboen arloan, Estatuaren oinarrizko legeriaren funtsezko printzipioak errespetatuz, bai eta zerga-araubide propioa mantentzeko, ezartzeko eta arautzeko ahala ere, betiere dagokion Hitzarmen Ekonomikoan xedatutakoaren kalterik gabe (45. artikulua). Horretaz gainera, Nafarroak ingurumenaren eta ekologiaren arloko legeak garatzeko eta betearazteko eskumenak ditu (57. artikulua), garraio hori ez denean irteten Nafarroako lurraldetik eta haren aprobetxamenduak ez dionean eragiten estatuko beste lurralde bati. Ondorioz, Nafarroako Foru Komunitateak dituen eskumenen barruan ematen da arau hau.\nHauek dira aipaturiko neurriok, zeinak foru lege-dekretu honen artikuluetan jasotzen baitira:\nAtariko tituluan arau honen xedea jasotzen da, hau da, Nafarroako Foru Komunitatean premiazko neurriak ezartzea, Ukrainako gerraren ondorio ekonomiko eta sozialei erantzuteko.\nOndoren, I. tituluan, energia berriztagarrien instalazioak baimentzeko prozedurak eta izapideak errazteko eta arintzeko neurriak ezartzen dira.\nII. tituluan, bizkortzeko neurriak ezartzen dira, Europako berreskuratze-tresnatik eratorritako Europako funtsekin finantza daitezkeen jarduerak kudeatzeko eta gauzatzeko.\nIII. tituluan, etxebizitzaren arloko ezohiko neurriak ezartzen dira.\nIV. tituluan, kontratu publikoen prezioak berrikusteko ezohiko neurriak ezartzen dira, egungo egoera ekonomikotik eratorriak.\nV. tituluan, zergen alorreko ezohiko neurriak ezartzen dira.\nHorregatik guztiagatik, Nafarroako Foru Eraentza Berrezarri eta Hobetzeari buruzko abuztuaren 10eko 13/1982 Lege Organikoaren 21 bis artikuluan jasotako baimena erabiliz, Lehendakaritzako, Berdintasuneko, Funtzio Publikoko eta Barneko kontseilariak proposaturik, eta Nafarroako Gobernuak bi mila eta hogeita biko apirilaren hamahiruan eginiko bilkuran hartutako erabakiarekin bat etorriz,\nForu lege-dekretu honen xedea da Nafarroako Foru Komunitatean premiazko neurriak ezartzea, Ukrainako gerraren ondorio ekonomiko eta sozialei erantzuteko.\nEnergia berriztagarrien instalazioak baimentzeko prozedurak\neta izapideak sinplifikatzeko eta bizkortzeko neurriak\n2. artikulua. Energia berriztagarrien proiektuetarako ingurumen eragina zehazteko txostena.\nUkrainako gerraren ondorio ekonomiko eta sozialei erantzuteko Plan Nazionalaren esparruan premiazko neurriak hartzeko martxoaren 29ko 6/2022 Errege Lege-Dekretuaren 6. artikuluaren 6. apartatuan xedaturik dagoenaren arabera, 1. apartatuan aipatzen diren proiektuetarako bakarrik izanen da zuzenean aplikatzekoa 6. artikulu horretan araututako prozedura Nafarroako Foru Komunitatean, haren eskumenen esparruan.\n3. artikulua. Energia berriztagarrien proiektuak baimentzeko prozedura erraztuak.\nEnergia-mendekotasuna murriztea, prezioak merkatzea eta hornidura bermatzea lortzeko, premiazkotzat jotzen dira, interes publikoko arrazoiengatik, Nafarroako Foru Komunitateko Administrazioaren eskumenekoak diren energia berriztagarrien bidezko sorkuntza-proiektuak baimentzeko prozedurak, baldin eta ingurumenaren gaineko inpaktua zehazteko aldeko txostena lortu badute, eta, orobat, sustatzaileek baimena emateko prozedura erraztu horri heltzea eskatzen badute 2024ko abenduaren 31 baino lehen.\nProzedura horiek izapidetzeko, honako arau hauek hartuko dira kontuan: 56/2019 Foru Dekretua, maiatzaren 8koa, zeinaren bidez arautzen baita parke eolikoetarako baimena Nafarroan; apirilaren 14ko 4/2021 Foru Lege-Dekretuaren 14. artikulua, teknologia fotovoltaikotik abiatuta energia elektrikoa sortzen duten instalazioetarako koordinazio prozedurei buruzkoa (foru lege-dekretu haren bidez, premiazko neurriak onesten dira Suspertzerako Europako Bitartekoetatik heltzen diren funtsen bidez finantzatzen ahal diren jarduketak kudeatzeko eta betetzeko); eta 1955/2000 Errege Dekretua, abenduaren 1ekoa, energia elektrikoaren garraioa, banaketa, merkaturatzea eta hornidura eta instalazioak baimentzeko jarduerak arautzen dituena; orobat, aplikatzekoak izanen dira artikulu honetan aurreikusitako epeen murrizketa eta urriaren 1eko 39/2015 Legearen 33. artikuluan aurreikusitako gainerako ondorioak, espezialitate hauekin bat etorriz:\n1. Batera izapidetu eta ebatziko dira abenduaren 1eko 1955/2000 Errege Dekretuaren 115. artikuluaren 1. apartatuaren a) eta b) letretan zehazturiko aldez aurreko baimenak eta eraikuntza-baimenak. Ondorio horietarako:\na) Lehen adierazitakoarekin bat etorriz, sustatzaileak energia berriztagarrien proiektuak baimentzeko prozedura erraztuaren eskaera aurkeztuko du, ingurumen eragina zehazteko aldeko txostenarekin eta egikaritze proiektuarekin batera; era berean, maiatzaren 8ko 56/2019 Foru Dekretuan adierazitako dokumentazioa ere aurkeztuko du, beharrezkoa baita lurzoru urbanizaezinean egiteko jardueretarako baimena eskatzeko.\nEgikaritze proiektuak aplikatzekoa den araudi sektorialean jasotako baldintza teknikoak bete beharko ditu, bereziki, honako hauetan ezarritakoak: abenduaren 1eko 1955/2000 Errege Dekretua; goi-tentsioko instalazioen baldintza teknikoei eta segurtasun-bermeei buruzko erregelamendua eta ITC-RAT 01etik 23ra arteko jarraibide tekniko osagarriak, maiatzaren 9ko 337/2014 Errege Dekretuak onetsiak; eta goi-tentsioko linea elektrikoen baldintza teknikoei eta segurtasun-bermeei buruzko erregelamendua eta haren ITC-LAT 01etik 09ra arteko jarraibide tekniko osagarriak, otsailaren 15eko 223/2008 Errege Dekretuaren bidez onetsiak.\nb) Bateratu egiten dira 56/2019 Foru Dekretuaren 8. eta 15.2 artikuluetan eta abenduaren 1eko 1955/2000 Errege Dekretuaren 127. eta 131. artikuluetan araututako izapideak, ardurapeko ondasun eta eskubideei eragin diezaiekeen instalazioaren zatian, informazioa emateari eta egikaritze-proiektua administrazio, erakunde edo, hala badagokio, zerbitzu publikoko edo interes orokorreko zerbitzuetako enpresei bidaltzeari buruzkoak. Erdira murriztuko dira artikulu horietan aurreikusitako epeak.\nc) 56/2019 Foru Dekretuaren 7. artikuluan eta abenduaren 1eko 1955/2000 Errege Dekretuaren 125. eta 126. artikuluetan araututako jendaurreko informazioaren izapidea b) letran aurreikusitakoarekin batera eginen da, eta erdira murriztuko dira epeak.\nd) Dokumentazio guztia lurralde-antolamenduaren eta hirigintzaren arloko organo eskudunari helaraziko zaio, lurzoru urbanizaezinean baimendu daitezkeen jardueren baimena eman dezan, bi hilabeteko epean, betiere Lurraldearen Antolamenduari eta Hirigintzari buruzko Foru Legearen testu bategina onesten duen uztailaren 26ko 1/2017 Legegintzako Foru Dekretuan adierazitako baldintzetan.\ne) Izapide horiek amaitu ondotik, eta lurzoru urbanizaezinean baimendu daitezkeen jardueren baimena eman ondoren, energiaren arloko organo kudeatzaileak ebazpen-proposamena helaraziko dio energiaren arloan eskumena duen Zuzendaritza Nagusiari.\n2. Onura publikoaren deklarazioa eskatzen bada, aldez aurreko administrazio-baimenaren eta eraikuntza-baimenaren eskabidearekin batera aurkeztu beharko da, abenduaren 1eko 1955/2000 Errege Dekretuaren 143. artikuluan ezarritako dokumentazioarekin batera, aldi berean izapidetu daitezen. Ondorio horietarako:\na) Abenduaren 1eko 1955/2000 Errege Dekretuaren 146. eta 147. artikuluetan araututako beste administrazio publiko batzuei informazioa emateko izapidea bateraturik geratzen da artikulu honen 1.b) apartatuan aurreikusitakoarekin, eta epe berberetan eginen da.\nb) Abenduaren 1eko 1955/2000 Errege Dekretuaren 144. eta 145. artikuluetan araututako jendaurreko informazioaren izapidea bateraturik geratzen da artikulu honen 1.c) apartatuan aurreikusitakoarekin, eta epe berberetan eginen da.\n3. Lehentasuna emanen zaio artikulu honetan araututako espedienteak bideratzeari eta artikulu horren 1.d) apartatuan ezarritako txostenak egiteari.\n4. Dena delako baimenak emateak ez du galaraziko gainerako emakidak, baimenak eta udal-lizentziak lortu behar izatea, betiere beharrezkoak badira aplikatzekoak diren beste xedapen batzuei jarraikiz.\n4. artikulua. Birpotentziazioa.\n1. Birpotentziazio gisa ulertzen da egun ustiatzen ari den parke batean dauden haize-sorgailu guztiak edo batzuk erretiratzea eta, haien tokian, potentzia unitario handiagoko beste batzuk instalatzea, eta, hala, parkeko haize-sorgailu kopurua murriztea. Instalazio fotovoltaikoak birpotentziatuz gero, egungo eguzki-baratzeak mugatutako perimetroaren barruan kokatu beharko dira jatorrizkoak ordezten dituzten eguzki-plaka berriak.\n2. Birpotentziazio-jarduketen sustatzaileek birpotentziatu beharreko instalazioaren titular gisa agertu beharko dute Energia Elektrikoa Ekoizteko Instalazioen Erregistroan. Kasu horretan, titularra ez da egonen beharturik gaitasun legala, teknikoa eta ekonomikoa egiaztatzera.\nBirpotentziazio-jarduketaren sustatzailea ez denean ageri birpotentziatu beharreko instalazioaren titular gisa, maiatzaren 8ko 56/2019 Foru Dekretuan aurreikusitako izapideak beteko dira instalazioak eskualdatzeko.\n3. Nolanahi ere, jarduketaren sustatzaileak plan bat aurkeztu beharko du ordeztutako haize-sorgailuak eraisteko eta ukituriko lurzoruak lehengoratzeko, eta egiaztatu beharko du betetzen dituela jatorrizko parkearen ingurumen eraginaren azterketan eta ingurumen eraginaren adierazpenean jasoriko baldintzak.\n4. Aprobetxamendu hidroelektrikoko instalazioak birpotentziatuz gero, eskatzaileak uren alorreko erakunde eskudunak emaniko aprobetxamendu hidroelektrikoaren emakida aldatzeko ebazpena aurkeztu beharko du, edo halakorik ez dagokiola dioen justifikazioa.\n5. Birpotentziazioak beharrezkoa izanen du, kasu guztietan ere, lurralde antolamenduaren eta hirigintzaren arloan indarrean dagoen legerian araututako lurzoru urbanizaezinean baimendu daitezkeen jarduerak baimentzea. Hori dela eta, sustatzaileak baimena eskatu beharko du eskabidearekin batera, eta maiatzaren 8ko 56/2019 Foru Dekretuan adierazitako beharrezko dokumentazioa aurkeztu beharko du. Gehienez bi hilabeteko epean ebatziko da baimena.\n5. artikulua. Aurretiazko administrazio baimenik eta eraikuntza baimenik behar ez duten birpotentziazio-jarduketak.\n1. Birpotentziazio-jarduketek, aplikatzekoak diren beste xedapen batzuei jarraikiz nahitaezko udal-emakida, -baimen eta -lizentzien kalte gabe, ez dute izanen obligaziorik aurretiazko administrazio baimena eta eraikuntza baimena eskatzeko, eta, hala, ustiapen baimena bakarrik eskatu beharko dute, baldin eta baldintza hauetako bakoitza betetzen bada:\na) Birpotentziazioak haize-sorgailuak partzialki ordeztea bakarrik aurreikusten badu.\nb) Garatu beharreko jarduketa ez badago Ingurumen Ebaluazioari buruzko abenduaren 9ko 21/2013 Legearen aplikazio-eremuaren barnean, edo ez badago ingurumen eraginen ebaluazioaren mende, betiere ingurumenean eragina duten jarduerak arautzen dituen abenduaren 16ko 17/2020 Foru Legean aurreikusitako baldintzetan.\nc) Parkearen potentzia instalatua ez bada aldatzen jatorrizko proiektuan jasotakoarekin alderatuta, edo ez bada %5etik gorako aldaketa jatorrizkoarekin alderaturik.\nd) Ez badu eragiten %5etik gorako gehikuntzarik jatorrizko sarbide-baimenean emandako kantitatearekin alderaturik.\ne) Birpotentziazioak ukituriko lurzoru urbanizaezinak jatorrizko proiektuak eragindako lurzoruaren kategoria eta, kasuaren arabera, azpikategoria bera baldin badu, eta lurralde- eta ingurumen-babeseko arau berberen xede bada.\nf) Ez bada beharrezkoa onura publikoa zehazki aitortzea, edo, hirugarrenen lursailei eragiten badie, eskubideen jabe eta/edo titularrekin lursail haiek okupatzeko adostasuna lortu izanaren egiaztagiriak aurkezten badira.\ng) Ez baditu ukitzen zerbitzu publikoko edo interes orokorreko administrazio, organismo edo enpresa baten kargurako ondasunak edo zerbitzuak, edo, ukituz gero ere, aurkezten bada birpotentziazio-jarduketak nahitaez errespetatu beharreko baldintzak jasotzen dituen adostasun-agiria.\nh) Ez badira aldatzen proiektuan jasotako jatorrizko parkearen ezaugarriak. Ondorio horietarako, ez da hartuko jatorrizko ezaugarrien aldaketatzat parke barruko lineak ordeztea, kontuan izanik beharrezkoa izan litekeela haize-sorgailu berriak ezartzeko eta funtzionarazteko, eta ez da hartuko jatorrizko ezaugarrien aldaketatzat, orobat, bideak egokitzea, instalazioak muntatzeko eta desmuntatzeko lanak errazteko egiten badira lanok.\ni) Ez bada aldatzen instalazio nagusiaren eta osagarrien segurtasuna.\n2. Aurreko premisak betetzen direnean, sustatzaileak aurretiazko jakinarazpen bat aurkeztu beharko dio energiaren arloan eskumena duen Zuzendaritza Nagusiari obrak hasi aurretik, garatu beharreko jarduerak deskribatzeko, eta, harekin batera, agiri hauek ere aurkeztu beharko ditu:\nb) Sustatzaileak sinaturiko erantzukizunpeko adierazpena, honako hau adierazten duena: garatu beharreko jarduketa ez dagoela Estatuko oinarrizko araudiaren arabera ingurumen ebaluazioaren mendeko ezein kasutan, edo ez dagoela foru araudiak arauturiko ingurumen eraginen ebaluazioaren mende.\nc) Dagokion kasuetan, ordeztu beharreko haize-sorgailuak eraisteko eta eragindako lurzorua lehengoratzeko proiektua, ingurumen eraginaren azterketaren eta parkearen ingurumen eraginaren adierazpenaren edukia betetzen dela egiaztatuz.\nd) Maiatzaren 8ko 56/2019 Foru Dekretuaren arabera, lurzoru urbanizaezinean baimena emateko beharrezkoa den dokumentazioa.\n3. Aurretiazko jakinarazpena eta aurreko apartatuan zerrendatutako dokumentazioa aurkeztu ondotik, lurralde-antolamenduaren eta hirigintzaren arloan eskumena duen organoari helaraziko zaio, eta bi hilabete izanen ditu lurzoru urbanizaezinean baimendu daitezkeen jardueren baimena emateko. Baimena epe horren barruan jakinarazi beharko zaio energiaren arloan eskumena duen Zuzendaritza Nagusiari.\nBaimena eskuratu ondotik, sustatzailea gaituta egonen da obrak egiteko, eta horrek ez du galaraziko organo eskudunaren ahala, bien bitartean aurkeztutako agiriak egiaztatzeko. Organo horrek eginiko egiaztapenaren ondotik, lanak gerarazteko eta bertan behera uzteko agintzen ahalko da, honako kasu hauetan:\na) Egiaztatzen bada birpotentziazio-jarduketak ez dituela betetzen artikulu honetan jasotako baldintzak.\nb) Egiaztatzen bada okerra edo faltsua dela aurkezturiko dokumentazioa.\n4. Obrak amaitu ondotik, maiatzaren 8ko 56/2019 Foru Dekretuan aurreikusitakoaren arabera izapidetuko da ustiatzeko baimenaren eskaera.\n6. artikulua. Aurretiazko administrazio baimenik behar ez duten birpotentziazio proiektuak.\n1. Birpotentziazio jarduketek eraikitzeko baimena lortu beharko dute, aurretiazko administrazio baimenik behar izan gabe, baldin eta honako baldintza hauek betetzen badituzte:\na) Garatu beharreko jarduketak ez badu behar ingurumen eraginaren ebaluazio arruntik.\nb) Aldaketak egin ondoren, instalatutako potentziak ez badu gainditzen jatorrizko proiektuan zehaztutako potentziaren ehuneko hamar baino gehiago.\nc) Haize-sorgailu berriak parkearen jatorrizko poligonalaren barruan kokatzen badira, edo lehengo eguzki-baratzeak mugaturiko perimetroaren barnean, behinik behin.\nd) Birpotentziazioak ukituriko lurzoru urbanizaezinak jatorrizko proiektuak eragindako lurzoruaren kategoria eta, kasuaren arabera, azpikategoria bera baldin badu, eta lurralde- eta ingurumen-babeseko arau berberen xede bada.\ne) Ez bada beharrezkoa onura publikoa zehazki aitortzea, edo, hirugarrenen lursailei eragiten badie, eskubideen jabe eta/edo titularrekin lursail haiek okupatzeko adostasuna lortu izanaren egiaztagiriak aurkezten badira.\nf) Ez bada aldatzen instalazio nagusiaren eta osagarrien segurtasuna.\n2. Eraikitzeko baimena eskatzeko eta izapidetzeko, maiatzaren 8ko 56/2019 Foru Dekretuaren 14. eta 15. artikuluetan aurreikusitakoa bete beharko da, honako berezitasun hauekin:\na) Ez da izanen beharrezkoa proiektuaren separata aurkeztea zerbitzu publikoko edo interes ekonomiko orokorreko administrazio publiko, organismo eta/edo enpresentzat, baldin eta:\n–Eskabidearekin batera, sustatzaileak administrazio publikoek emaniko baldintzak aurkeztu behar ditu.\n–Aipaturiko administrazioek, erakundeek eta enpresek Industria Zuzendaritza Nagusiarekin adostu badituzte instalazioak ezartzeko arau orokorrak, edo linea elektrikoak ondasun, instalazio, obra, zerbitzu, zentro edo eremuekin gurutzatzeko edo paraleloan paratzeko arau orokorrak, 15. artikuluko 2. apartatuan aipatzen direnak.\nb) Dagokion kasuetan, eskabidearekin batera, maiatzaren 8ko 56/2019 Foru Dekretuaren 14. artikuluan adierazitako dokumentazioa aurkezteaz gainera, aurkeztu beharrekoak izanen dira ingurumen eraginaren ebaluazio errazturako eta lurzoru urbanizaezinean jarduerak baimentzeko eskaerarako beharrezko agiriak ere.\nc) Energiaren arloko organo eskudunak ingurumenaren, lurralde-antolamenduaren eta hirigintzaren alorreko organo eskudunei helaraziko die dagokion dokumentazioa.\nLurralde-antolamenduaren eta hirigintzaren arloko organo eskudunak, kasuaren arabera, dagokion baimena emanen du bi hilabeteko epean. Baimena epe horren barruan jakinarazi beharko zaio energiaren arloan eskumena duen Zuzendaritza Nagusiari.\n3. Aplikagarriak diren beste xedapen batzuen arabera beharrezkoak diren udal emakida, baimen eta lizentzien kalte gabe emanen da eraikitzeko baimena, eta han txertatuko da lurzoru urbanizaezinean baimendu daitezkeen jarduerei dagokiena ere.\n7. artikulua. Prozedura erraztuari atxikitako birpotentziazio-proiektuak.\n1. Aurreko artikuluetan jaso ez diren birpotentziazio-proiektuak, martxoaren 29ko 6/2022 Errege Lege-Dekretuaren 6. artikuluaren 1. apartatuan ezarritako irizpideekin bat datozenean, foru lege-dekretu honen 3. artikuluan araututako prozedura erraztuaren arabera izapidetuko dira.\n2. Lurralde-antolamenduaren eta hirigintzaren arloko organo eskudunak, kasuaren arabera, dagokion baimena emanen du bi hilabeteko epean. Baimena epe horren barruan jakinarazi beharko zaio energiaren arloan eskumena duen Zuzendaritza Nagusiari.\n8. artikulua. Gainerako birpotentziazio-proiektuak.\n1. Birpotentziazioa ez badago aurreko artikuluetan aurreikusitako kasuetako batean ere, maiatzaren 8ko 56/2019 Foru Dekretuan araututako aurretiazko administrazio baimenaren, eraikuntza baimenaren eta ustiapen baimenaren araubidearen mende geratuko da, berezitasun hauekin:\na) Energiaren arloko organo eskudunak ingurumenaren, lurralde-antolamenduaren eta hirigintzaren alorreko organo eskudunei helaraziko die dagokion dokumentazioa.\nb) Lurralde-antolamenduaren eta hirigintzaren arloan eskumena duen organoak emanen du, egoki iritziz gero, lurzoru urbanizaezinean baimendu daitezkeen jardueren baimena, bi hilabeteko epean. Baimena epe horren barruan jakinarazi beharko zaio energiaren arloan eskumena duen Zuzendaritza Nagusiari.\n2. Dena delako baimenak emateak ez du galaraziko gainerako emakidak, baimenak eta udal-lizentziak lortu behar izatea, betiere beharrezkoak badira aplikatzekoak diren beste xedapen batzuei jarraikiz.\n9. artikulua. Instalazio berriztagarrien hibridazioa.\n10. artikulua. Biltegiratzea.\n1. Energiaren arloko organo eskudunak baimenduko ditu biltegiratze-instalazioak, elektrizitateari, ingurumenari eta lurraldearen antolamenduari eta hirigintzari buruzko araudietan ezarritakoaren arabera. Horretarako:\na) Energiaren arloko organo eskudunak ingurumenaren, lurralde antolamenduaren eta hirigintzaren alorreko organo eskudunei helaraziko die dagokion dokumentazioa.\n2. Aplikagarriak diren beste xedapen batzuen arabera beharrezkoak diren udal emakida, baimen eta lizentzien kalte gabe emanen da biltegiratzeko instalazioen baimena, eta han txertatuko da lurzoru urbanizaezinean baimendu daitezkeen jarduerei dagokiena ere.\n11. artikulua. Autokontsumorako instalazio berriztagarriak.\nHonako berezitasun hauek aplikatuko zaizkie ingurumen eraginaren ebaluaziorik behar ez duten autokontsumorako iturri berriztagarrien bidez energia sortzeko instalazioak baimentzeko prozedurei:\n1. 100 kW-tik beherako potentzia nominala duten autokontsumorako instalazioek ez dute beharko aurretiazko administrazio baimenik, ezta eraikitzeko administrazio baimenik ere, betiere zuzenean konektaturik badaude 1 kV-tik gorakoa ez den tentsio-sare batera.\n2. Gehienez 5 ha-ko azalera hartzen duten autokontsumorako instalazioak baimentzeko, foru lege-dekretu honen 3. artikuluan araututako prozedura erraztua bete beharko da, honako berezitasun hauekin:\na) Ingurumen eraginaren aldeko txostenaren ordez, ingurumenean eragina duten jarduerak arautzen dituen abenduaren 16ko 17/2020 Foru Legeak ezarritako ingurumen eraginei buruzko txostena aurkeztuko da.\nb) Onura publikoaren deklarazioa eskatzen ez bada, ez da beharrezkoa izanen jendaurreko informazioaren izapidea.\n3. Eraikinen edo eraikuntzen eta aparkatzeko pergolen autokontsumorako instalazioek ez dute beharko jendaurreko informazioaren izapidea administrazio-baimena lortzeko, potentzia-mugarik gabe.\nBizkortzeko neurriak, Europako berreskuratze-tresnatik datozen Europako funtsekin finantza daitezkeen jarduerak kudeatzeko\n12. artikulua. Aldez aurreko baimenak lortu beharretik salbuestea dirulaguntzak emateko.\n1. Berreskurapen, Eraldaketa eta Erresilientzia Planaren esparruan finantzatutako dirulaguntzak emateko, ez da izanen beharrezkoa Nafarroako Gobernuaren aldez aurreko baimena, Dirulaguntzei buruzko azaroaren 9ko 11/2005 Foru Legearen 7.3 artikuluan aurreikusitakoa.\n2. Ez da izanen beharrezkoa Nafarroako Gobernuaren aldez aurreko baimena, proiektuaren gauzatzea arautzen duen Estatuko tresna juridikoan zehazten bada banakako ebaluazioaren araubidea.\n13. artikulua. Hainbat urtetako gastu-konpromisoak hartzea, Berreskurapen, Eraldaketa eta Erresilientzia Planean jasotako jarduketei dagokienez.\nBerreskurapen, Eraldaketa eta Erresilientzia Planean jasotako jarduketetan, eta Nafarroako Ogasun Publikoari buruzko apirilaren 4ko 13/2007 Foru Legearen 40. artikuluaren 6. paragrafoan xedatutakoa betetzeko, planeko funtsekin finantzatu ez den zenbatekoa bakarrik hartuko da kontuan, atxikitako finantzaketarako aurrekontu-egituran jasotzen denaren arabera.\n14. artikulua. Aldez aurreko baimena behar izatetik salbuestea kontratuen alorrean.\nBerreskurapen, Eraldaketa eta Erresilientzia Planetik datozen funtsekin finantzatuko diren kontratuak salbuetsita daude Kontratu Publikoei buruzko apirilaren 13ko 2/20218 Foru Legearen bederatzigarren xedapen gehigarriaren 1.a apartatuan aurreikusitako kontratatzeko baimena betetzeko obligaziotik.\n15. artikulua. Ohiz kanpoko muga etxebizitza babestuen errentamendu-kontratuen urteko errenta eguneratzeko.\n1. Etxebizitza babestua alokatzeko kontratu baten errentariak errentatzailearekin negoziatzen ahalko du zer igoera aplikatu errentaren urteko eguneratze horretan, baldin eta kontratu hori loturik badago errenta-prezioaren mugetara eta haren errenta eguneratu beharra badago dagokion indarraldiko urterokoa 2022ko maiatzaren 1etik abenduaren 31ra bitartean betetzen delako. Horretarako, baldintza hauei jarraituko zaie:\na) Errentatzailea pertsona juridikoa bada, errenta-igoera alderdien arteko itun berriaren ondorioz lorturikoa izanen da, eta eguneratze horren datan ez da gainditzen ahalko lehiakortasuna bermatzeko indizearen urteko aldakuntza aplikatzearen emaitza, betiere eguneratzeko erreferentziazko hil gisa harturik kontratua eguneratzen den datan argitaratutako azken indizeari dagokion hilabetea. Alderdien arteko itun berri hori izan ezean, muga hori bera izanen du errenta-igoerak.\nb) Errentatzailea pertsona fisiko bat bada, eta errentamendurako edo erosteko aukera aurreikusten duen errentamendurako kalifikatutako etxebizitza babestuaren sustapen baten jabe bada, alderdien arteko itun berriaren ondorioz zehazturikoa izanen da errenta-igoera, eta ez du gainditzen ahalko eguneratze horren datan lehiakortasuna bermatzeko indizearen urteko aldakuntza aplikatzearen emaitza, betiere eguneratzeko erreferentziazko hil gisa harturik kontratua eguneratzen den datan argitaratutako azken indizeari dagokion hilabetea. Alderdien arteko itun berri hori izan ezean, muga hori bera izanen du errenta-igoerak.\nc) Gainerako pertsona fisiko errentatzaileen kasuan, errenta-igoera alderdien arteko itun berriaren ondorioz lorturikoa izanen da, eta eguneratze horren datan ez da gainditzen ahalko lehiakortasuna bermatzeko indizearen urteko aldakuntza aplikatzearen emaitza, betiere eguneratzeko erreferentziazko hil gisa harturik kontratua eguneratzen den datan argitaratutako azken indizeari dagokion hilabetea, ehuneko puntu bat gehituta. Alderdien arteko itun berri hori izan ezean, muga hori bera izanen du errenta-igoerak.\n2. Aurreko apartatuak eragindako errentamendu-kontratuen gainean 2023an aplikatu beharreko errenta-eguneratzean, aurreko apartatuaren arabera kalkulaturiko 2022ko errentaren gainean aplikatuko da errenta-gehikuntza, eta ez muga hori aplikatu gabe legokiokeen errentaren gainean.\n16. artikulua. Etxebizitza arloko jarduketa babesgarrietan familiaren diru-sarrera haztatuak zenbatzetik salbuetsitako diru-sarrerak.\n17. artikulua. Kontratistari prezioen salbuespenezko berrikuspena aitortzeko baldintzak.\nSalbuespen gisa, kontratu publikoei buruzko apirilaren 13ko 2/2018 Foru Legearen mendeko erakundeek esleitutako obra-kontratu publikoetan, prezioak salbuespenez berrikusteko aukera onartuko zaio kontratistari, baldin eta inguruabar hauek agertzen badira:\na) Kontratua egoera hauetakoren batean egotea:\na.1) Foru lege-dekretu honek indarra hartzean, exekuzioan, lizitazioan, esleipenean edo formalizazioan egotea.\na.2) Foru lege-dekretu honek indarra hartu eta urtebeteko epean argitaratzea kontratua esleitzeko edo formalizatzeko iragarkia Nafarroako Kontratazioaren Atarian.\na.3) Foru lege-dekretu honek indarra hartzen duenetik zenbatzen hasita, urtebeteko epean argitaratzea kontratuaren lizitazio-iragarkia Nafarroako Kontratazioaren Atarian, eta baldintza-agiriak prezioak berrikusteko formula bat ezartzea.\nb) Material siderurgikoen, material bituminosoen, aluminioaren edo kobrearen kostuaren igoera kontratuaren ziurtatutako zenbatekoaren ehuneko 5 baino handiagoa izatea, gutxienez urtebetez eta gehienez bi urtez, eta epe horretan ziurtatutako kontratuaren zenbatekoei prezioak berrikusteko formula aplikatuz kalkulatzea, halakorik balego, eta, halakorik ezean, berriz, obren izaeragatik dagokiona aplikatuz, urriaren 7ko 1359/2011 Errege Dekretuan finkatutakoen artetik.\nGehikuntza hori kalkulatzeko, kontratuari aplikatu beharreko formulatik kendu eginen dira lehen aipatutakoez bestelako kostu-elementuak adierazten dituzten terminoak, eta kontratuaren prezioaren frakzio berrikusezina adierazten duen termino finkoa gehituko da, ezabatutako terminoen koefizienteen balioan –hartara, mantendutako koefiziente guztien gehi termino finkoaren batura izanen da unitatea–.\nEkonomia eta Ogasuneko kontseilariaren foru -agindu bidez, beste material batzuk ezartzen ahalko dira, baldin eta horien kostu-igoera aurreko ondorioetarako ere kontuan hartu behar bada.\n18. artikulua. Salbuespenezko berrikuspenaren zenbatekoaren gehieneko muga.\nXedapen honetan aipatzen den salbuespenezko berrikuspenaren zenbatekoa ez da izaten ahalko kontratuaren esleipen-prezioaren ehuneko 20 baino handiagoa. Zenbateko hori ez da kontuan hartuko, Kontratu Publikoei buruzko apirilaren 13ko 2/2018 Foru Legean aurreikusitako kontratuaren esleipen-prezioarekiko ehuneko 50eko aldaketaren mugaren ondorioetarako.\n19. artikulua. Salbuespenezko berrikuspena kalkulatzeko irizpideak.\n1. Berrikuspen horren ondoriozko zenbatekoa kontratuari dagokion kasuaren arabera kalkulatuko da:\na) Obra-kontratuaren administrazio-klausula partikularren baldintza-agiriak prezioak berrikusteko formula bat ezartzen duenean, zenbateko hau aitortuko da:\nOndoren zehazturiko moduan aldatutako berrikuspen-formula horren aplikazioaren ondoriozko gehikuntza, 2021eko urtarrilaren 1etik –edo lehenengo ziurtagiritik, geroagokoa balitz–, harik eta baldintza-agirian aurreikusitako berrikuspena eraginkorra izan daitekeen unera arte.\nFormulan aldaketa hauek txertatu behar dira:\n1) Ezabatu eginen da energiari dagokion kostu-elementua ordezkatzen duen terminoa.\n2) Termino finkoa, kontratuaren prezioaren frakzio berrikusezina adierazten duena, ezabatu den terminoaren koefizientearen balioarekin handituko da, eta, hartara, mantendutako koefiziente guztien gehi termino finkoaren batura izanen da unitatea.\nEpe hori igarotakoan, baldintza-agirian ezarritakoari jarraikiz arautuko da kontratua.\nb) Administrazio klausula partikularren baldintza-agiriak ez duenean ezartzen prezioak berrikusteko formula, zenbateko hau aitortuko da:\n2021eko urtarrilaren 1etik –edo, geroagokoa balitz, lehenengo ziurtagiritik– kontratua amaitu arte urtero obra egiteagatik ziurtatutako zenbatekoaren eta exekuzio horrek prezioak berrikusteko eskubidea izan balu ziurtaturik egonen zen zenbatekoaren arteko aldea, betiere kontratuari urriaren 7ko 1359/2011 Errege Dekretuan aipatutakoen artean egokituko litzaiokeen formula aplikatuta, honako aldaketa hauekin:\nArau hori aplikatuko da, nahiz eta oraindik ez egon egikarituta kontratuaren zenbatekoaren ehuneko 20 edo ez diren igaro bi urte kontratua formalizatu zenetik.\n2. Baldintza-agiriak prezioak berrikusteko formula bat jasotzen duen ala ez gorabehera, honako hau izanen da berrikuspen-formuletan 0 azpiindizea duten prezioen indizeetarako erreferentziatzat hartu beharreko data:\na) Kontratua eskaintzak aurkezteko epea amaitu eta hiru hilabeteko epean formalizatu bada, kontratua formalizatu zenekoa izanen da erreferentziako data, salbu eta ez bada 2021eko urtarrilaren 1a baino lehenagokoa, kasu horretan, 2020ko abenduaren 31 hartuko da kontuan.\nb) Kontratua eskaintzak aurkezteko epea amaitu eta hiru hilabete igaro ondoren formalizatu bada, aipaturiko hiru hilabeteko epea amaitzen den eguna izanen da erreferentziako data, salbu eta epe hori 2021eko urtarrilaren 1a baino lehenagokoa bada, eta, kasu horretan, 2020ko abenduaren 31 hartuko da kontuan.\n20. artikulua. Prezioak salbuespenez berrikusteko prozedura.\n1. Kontratazio-organoak onartuko du prezioen salbuespenezko berrikuspena, kontratistak eskatu ondoren.\nKontratua indarrean dagoen bitartean aurkeztuko da kontratistaren eskaera, kontratazio-organoak obren azken ziurtagiria onartu aurretik, eta, horrekin batera, xedapen honetan ezarritako inguruabarrak betetzen direla egiaztatzeko behar diren agiriak aurkeztuko dira.\nDokumentazio hori behar bezala aurkeztu ezean, kontratazio-organoak zazpi egun balioduneko epe luzaezina emanen du akats hori zuzentzeko. Epe horretan ez bada zuzentzen akatsa, ukatu eginen da eskaera.\nXedapen honetan jasotako inguruabarrak hautemateko, Estatistikako Institutu Nazionaletik harturiko datuak erabiliko dira.\n2. Dokumentazioa jaso ondoren, kontratazio-organoak behin-behineko proposamen bat eginen du, eta, bertan, prezioen salbuespenezko berrikuspena onartu behar den adieraziko du, eta, hala bada, zer formula aplika dakiokeen kontratuari. Proposamena kontratistari helaraziko zaio, 10 egun balioduneko epean alegazioak aurkez ditzan.\nKontratazio-organoak dagokion ebazpena emanen du hilabeteko epean, behar bezala arrazoituta, alegazioak jasotzen direnetik edo aurkezteko epea amaitzen denetik zenbatzen hasita. Prezioen salbuespenezko berrikuspena emateko, ez da izanen beharrezkoa behin betiko bermea doitzea.\nEbazteko gehienezko epea berariazko ebazpenik gabe amaitzen bada, eskatzaileak ulertzen ahalko du administrazio-isiltasunez ezetsi dela eskaera.\n21. artikulua. Prezioen salbuespenezko berrikuspenaren ondoriozko zenbatekoa ordaintzea.\n1. Prezioen salbuespenezko berrikuspenaren ondoriozko zenbatekoa ordaintzeko, kontratistak modu frogagarrian egiaztatu beharko du atzera egin duela administrazio-bideko erreklamazio edo errekurtsoetan, edo edozein motatako akzio judizialetan, kontratu horretan materialen kostua garestitu izanagatik.\n2. Aparteko berrikuspen horren ondoriozko zenbatekoa obraren azken ziurtagirian aplikatuko da, partida gehigarri gisa, aurrekontu-legeria erabat errespetatuz.\nKontratazio-organoak konturako ordainketak egiten ahalko ditu, betiere Nafarroako Ogasun Publikoari buruzko apirilaren 4ko 13/2007 Foru Legean eskatutako baldintzak betetzen baditu, obra-ziurtagiri bakoitza ordaintzeko egunean kalkulatutako berrikuspenaren zenbatekoan.\nKasuaren arabera, zenbatekoa gorantz edo beherantz zuzenduko da kontratua likidatzerakoan, berrikuspena aplikatu den aldiari dagozkion behin betiko indize ofizialak aplikatuta.\n3. Aparteko berrikuspen horren ondoriozko zenbatekoa jasotzen duen kontratistak azpikontratistari jasanarazi beharko dio azpikontratatutako obraren zatiari dagokion partea. Azpikontratistak kontratistaren aurkako akzioa izanen du, parte hori erreklamatzeko. Azpikontratistek ez dute izanen administrazio kontratatzailearen aurkako zuzeneko akziorik kontratu nagusia eta azpikontratuak egikaritzea dela-eta kontratistak haiekin hartutako betebeharrengatik.\nZerga arloko ohiz kanpoko neurriak\n22. artikulua. Zerga arloko zorrak salbuespenez geroratzea.\n1. Nortasun juridikorik gabeko pertsonek eta erakundeek, betiere 2021ean 6.010.121,24 euro gainditzen ez dituzten eragiketa-bolumeneko jarduera ekonomikoak gauzatzen badituzte, borondatezko epean atzeratzen ahalko dituzte pertsona fisikoen errentaren gaineko zergaren eta balio erantsiaren gaineko zergaren konturako ordainketa zatikatuen autolikidazioei dagozkien zerga-zorrak, baldin eta aurkezteko eta borondatezko aldian sartzeko epea 2022ko apirilaren 25ean amaitzen bada, hiru hilean behingo autolikidazioen kasuan, edo 2022ko maiatzaren 2an, hileko autolikidazioen kasuan; hala, ez dute egin beharko konturako ordainketarik, ez dute eman beharko bermerik eta ez dute sortuko berandutza-interesik, artikulu honetan xedatutakoaren arabera.\n2. Ez dira atzeratzen ahalko:\na) 1. apartatuan adierazitako epeetatik kanpo aurkezturiko autolikidazioei dagozkien zerga-zorrak.\nb) Zenbateko hauek edo txikiagoak dituzten zorrak:\nb.1) Pertsona fisikoak diren zergadunak: 100 euro.\nb.2) Pertsona fisikoak ez diren zergadunak: 300 euro.\n3. Artikulu honetan aipatzen diren zor geroratuen ordainketa hiru hilabetez etenen da, aitorpenaren eta ordainketaren borondatezko epea amaitzen denetik zenbatzen hasita. Epe horretatik aurrera, zatikatuta ordainduko dira, zenbateko bereko hileko lau kuotatan.\n4. Geroratze horien eskaera geroratze eredu ofiziala erabiliz eginen da, soilik Nafarroako Foru Ogasunaren zerbitzu telematikoen bidez aurkeztuta, eta Diru-bilketa Zerbitzuko titularrak ebatziko du.\n5. Foru lege-dekretu honek indarra hartu aurretik artikulu honetan aipatzen diren zorrak geroratzea eskatu duten zergadunek, artikulu honetan araututako salbuespenezko geroratzeari heldu nahi badiote, berariaz eskatu beharko dute 4. apartatuan ezartzen den eredu ofizialaren bidez. Eskaera egin ondotik, besterik gabe baliogabetuko da aurretik eskatutako geroratzea.\n6. Tributuei buruzko Foru Lege Orokorraren hogeita hamazazpigarren xedapen gehigarriko 4. xedapenean zehazturikoaren ondorioetarako, ez dira inola ere zenbatuko xedapen honen babesean emandako geroratzeak, ez horiek emateko, ezta etorkizuneko geroratzeak emateko ere.\n23. artikulua. Pertsona fisikoen errentaren gaineko zergaren konturako ordainketa zatikatuak.\n1. Pertsona fisikoen errentaren gaineko zergaren zergadunen kasuan, jarduera ekonomikoak gauzatzen dituzten horiek ez dira egonen beharturik 2022ko bigarren hiruhilekoko ordainketa zatikatuak autolikidatzera eta ordaintzera.\n2. Ordainketa zatikatu horren autolikidazioa borondatez aurkeztuz gero, subjektu pasiboak ez du izanen eskubiderik ordainketa hori gerora itzultzea eskatzeko, bidegabeko sarreren itzulketa gisa.\n24. artikulua. Ohiz kanpoko etekinak berrinbertitzeko eta Inbertsioetarako Erreserba Berezia gauzatzeko epeak luzatzea.\n1. Ondare-elementuen kostu bidezko eskualdaketa batean lortutako dirua berrinbertitzeko epea, zeina Sozietateen gaineko Zergari buruzko abenduaren 28ko 26/2016 Foru Legearen 37.1. artikuluan ezarrita baitago, urtebete luzatzen da, baina, bakar-bakarrik, berrinbertitzeko epea 2022ko zergaldian bukatzen zaien zergadunentzat.\n2. 2023ko abenduaren 31ra arte luzatzen da Inbertsioetarako Erreserba Berezia gauzatzeko epea, zeina araututa baitago 26/2016 Foru Legearen 45.2 artikuluaren lehenengo paragrafoan, baina, bakar-bakarrik, gauzatze-epea 2022ko urtarrilaren 1etik 2023ko abenduaren 31ra bitarte bukatzen zaien zergadunentzat.\n25. artikulua. Ukrainako gerraren ondorio ekonomiko eta sozialei erantzuteko Plan Nazionalaren baitan premiazko neurriak hartzeko martxoaren 29ko 6/2022 Errege Lege-Dekretuaren babesean emandako laguntzen salbuespena.\nPertsona fisikoen errentaren gaineko zergatik eta sozietateen gaineko zergatik salbuetsita egonen dira Ukrainako gerraren ondorio ekonomiko eta sozialei erantzuteko Plan Nazionalaren baitan premiazko neurriak hartzeko martxoaren 29ko 6/2022 Errege Lege-Dekretuaren babesean emandako laguntzak.\n26. artikulua. Aparteko kenkaria, energia-krisiaren ondoriozko inpaktu ekonomikoa arintzeko.\n1. Enpresa-jarduerak gauzatzen dituzten pertsona fisikoen errentaren gaineko zergaren subjektu pasiboek, 2022. urteko zergaldian, beren jardueraren etekin garbi positiboaren %3ko aparteko kenkaria aplikatzen ahalko diote kuota osoari, Pertsona Fisikoen Errentaren gaineko Zergari buruzko Foru Legearen testu bateginaren 36.A).3 eta 36.B).4 artikuluetan aipatutako murrizketa-ehunekoak aplikatu ondotik.\n2. Sozietateen gaineko zergaren eta ez-egoiliarren errentaren gaineko zergaren zergadunek, baldin eta establezimendu iraunkor baten bidez jarduten badute eta haien negozio-zifraren zenbateko garbia, Sozietateen gaineko Zergari buruzko abenduaren 28ko 26/2016 Foru Legearen 12. artikuluan xedatutakoaren arabera zehaztua, 1.000.000 eurotik beherakoa bada 2022ko zergaldian, kuota likidoaren aparteko kenkari bat aplikatzen ahalko dute zergaldi horretan, zerga-oinarriaren %3koa.\nEz dute aplikatzen ahalko kenkari hori ondarezkotzat hartzen diren erakundeek, Sozietateen gaineko Zergari buruzko abenduaren 28ko 26/2016 Foru Legearen 8.2 artikuluan ezarritakoari jarraikiz.\nSozietateen gaineko zergaren pizgarriengatiko kenkarien aurretik aplikatzen ahalko da kenkaria, eta gutxieneko tributazioaren zenbatekoa murrizten ahalko da.\n3. Artikulu honetan ezarritako kenkarien zenbatekoa ez da izanen 3.000 eurotik gorakoa.\n4. Artikulu honetan ezarritako kenkariei Sozietateen gaineko Zergari buruzko Foru Legearen 67.7 artikuluan xedatutakoa aplikatuko zaie.\nXedapen iragankor bakarra.–Energia berriztagarrien proiektuei buruzko prozedurak bizkortzeko neurriak aplikatzea.\n1. Foru lege-dekretu honek indarra hartzen duenetik aitzina, 3. artikuluan araututako prozedura aplikatuko zaie Ukrainako gerraren ondorio ekonomiko eta sozialei erantzuteko Plan Nazionalaren baitan premiazko neurriak hartzen dituen martxoaren 29ko 6/2022 Errege Lege-Dekretuaren 6. artikuluaren 1. apartatuan ezarritako baldintzak betetzen dituzten proiektu guztiei, izapidetze-egoera edozein dela ere, betiere baldintza hauei jarraikiz:\na) Baldintza horiek betetzen dituzten proiektuen sustatzaileek 6. artikuluko 3. apartatuan aipaturiko laburpen exekutiboa duen dokumentua bidaliko diote ingurumen-organoari, foru lege-dekretu honek indarra hartzen duenetik 20 eguneko epean.\nb) Proiektua organo substantiboan izapidetzen ari bada, organo horrek ingurumen-organoari bidaliko dizkio proiektua eta ingurumen-inpaktuaren azterketa osoa, eta, kasuaren arabera, dagoeneko eginda dauden izapideen emaitza, 10 eguneko epean; ingurumen-organoak 6. artikuluan aurreikusitako izapidetzearekin jarraituko du.\nc) Gorde eginen dira ingurumen eragina zehazteko prozedurako izapideak, baldin eta abenduaren 9ko 21/2013 Legearen arabera egin beharreko ingurumen ebaluazioaren prozeduran jasotzeko modukoak badira, aipaturiko prozeduraren ondoriozko emaitza gisa.\n2. Maiatzaren 8ko 56/2019 Foru Dekretuan aurreikusitako baimenak lortzeko izapidetzen ari diren proiektuen sustatzaileek, foru lege-dekretu honek indarra hartzen duenean eta ingurumenaren gaineko eragina zehazteko aldeko txostena lortzen badute, baimen horiek lortzeko izapideekin jarraitzen ahalko dute, dela maiatzaren 8ko 56/2019 Foru Dekretuan aurreikusitako moduan, dela 3. artikuluan aurreikusitako prozedura erraztuaren bidez.\nNolanahi ere, gorde eginen dira aurretik izapidetutako prozeduran eginiko izapideak.\nXedapen indargabetzaile bakarra.–Indarra galduriko xedapenak.\nIndarrik gabe geratzen dira arau hauek:\nIndarrik gabe geratzen da Suspertzerako Europako Bitartekoetatik heltzen diren funtsen bidez finantzatzen ahal diren jarduketak kudeatzeko eta betetzeko premiazko neurriak onesten dituen apirilaren 14ko 4/2021 Foru Lege-Dekretuaren 13. artikulua, bai eta bertan xedatutakoaren aurka doazen maila bereko edo beheragoko arau guztiak ere.\nAldatu egiten da 36.B) 1.b) artikulua, 2022ko urtarrilaren 1etik aurrerako ondorioekin, eta honela geratzen da idatzita:\nb) Baliokidetasun-errekarguaren araubide berezia edo balio erantsiaren zergaren araubide berezi erraztua aplikatzen zaizkien enpresa-jarduerak egiten dituzten subjektu pasiboek, haien negozio-zifraren zenbateko garbia ez bada aurre-aurreko urtean 200.000 euro baino handiagoa izan.\nAzken xedapenetako bigarrena.–Plangintza-tresnetan klima-ikuspegia txertatzeko luzamendua eta salbuespenak.\n1. 2023ko apirilaren 2ra arte atzeratzen da klima-aldaketari eta energia-trantsizioari buruzko martxoaren 22ko 4/2022 Foru Legearen 18. artikuluaren 1. apartatuan aurreikusitako epea plangintza-tresnetan klima-ikuspegia txertatzeko, bai eta energia berriztagarria sortzeko lurzoru-eremu bat erreserbatzeko betebeharra ere, artikulu horren 2. apartatuan aurreikusitakoa.\n2. 18. artikulu horretan aurreikusitakoa ez zaie aplikatuko plan zuzentzaile sektorialen, lurralde-planen eta udal-plangintzako tresnen formulazio, berrikuspen edo aldaketa berriei, ez eta ingurumen ebaluazio estrategikoa behar duen beste edozein plani ere, baldin eta izapidetzen ari badira aurreko apartatuan adierazitako datan.\nIruñean, 2022ko apirilaren 13an.–Nafarroako Gobernuko lehendakaria, María Chivite Navascués.–Lehendakaritzako, Berdintasuneko, Funtzio Publikoko eta Barneko kontseilaria, Javier Remírez Apesteguía.\nIragarkiaren kodea: F2205501


Hartzaro 2010 Uztaritzen, inauteria eta sorkuntza eskutik — dantzan.eus\nHemen zaude: Hasiera › Albisteak › Hartzaro 2010 Uztaritzen, inauteria eta sorkuntza eskutik\nArgazki erakusketa, otsailaren 5etik 16ra\n«Regards croisés» J. Claude Broca, Kepa Etchandy, Gaizka Iroz, Daniel Velez eta Michel Palmiero.\nUztaritzeko Herriko Etxean (gaztelondoa), 8:30-12:30 eta 13:30-17:00, asteburuetan 10:00-12:00 eta 15:00-18:00.\nHaltsuko «Le Petit Piment» jatetxeko galerian, egunero 9:00-14:00, 17:00-21:00 astearte, asteazken eta ostiraletan, eta 9:00-21:00k asteburuetan.\nOtsailak 5, ostirala, Filma eta mintzaldi gaua Latsan\n18:00etan Hitzaldi-mintzaldia, Toberak Lapurdin XIX. eta XX.mendean, Xabier Itzaina, Bordeleko CNRS-ko ikerlaria.\n20:00etan Taloak, matamiak eta edariak.\n21:00etan EH Hortik Hara-k egindako filmaren aurkezpena: hiru euskaldun gazteen bidaia Kanada eta Argentina artean kontzatzen du oinarrizko galdera bat pausatuz “nola diasporako euskaldun gazteek bizitzen ote dute haien kultura ?”\nOtsailak 10, asteazken, 18:00etan Latsan, Hitzaldi/Mintzaldi\n«Buhamien eragina Euskal Herriko ihauterietan», Nicole Lougarot-ek, «Les bohémiens» liburuaren idazlea, Errumaniatik sartu eta bere ikerketak segitzen ditu gai honen inguruan eta bere galderak gurekin partikatzen ditu.\n9:00etan Latsan,musika eskolako trikitilariak animaturik, xerri hiltzearen tradizioak segitzen du, Ikastolako bertsulari gazteei inspirazioa sortuz.\nArruntzako auzoan :\nEskola/ ASCA/ Pesten komitea/ AEP/ Zortziko elkarteen laguntzarekin:\n17:00etan Eskolako haurren Ihauteria eta desfilea.\n18:00tan AEP gelan, Dantza afrikanoak eta modernoak (ASCA tailerrak) Kaskarot ttipiak. Mutxikoak Erdizka Taldeak animaturik. Taloak eta edariak han bertan.\n21:00etan Ahots kontzertua kantu polifonikoen inguruan, Arruntzako elizan.\nPrezioa : 12 €, 8 € (lana eskatzen dutenak, RSA, AAH), 5 € (12 urte baino guttiagoko haurrentzat)\nLehen partea, Amaren alabak: intensitate handiko ikusgarri bat sei xiberutarrek haien «ameri» eskaintzen dituzten euskaldun, espainol, italiano eta frantses abestietan oinarritua.\nBigarren partea, Balkanoak: ahizpa handien tradizioan, Bulgariako lau andereen ahotsak mundu musikal arraro eta berezi baten deskubritzera eramaten gaituzte: Bulgariako kantu tradizionalen ber-moldaketa biziki pertsonala emozio ainitzekin.\nHeraitze auzoan (frontoin plazan)\n10:00etan, eskolaren ihauteria eta Zanpantzarren auzia\n11:00etan,mutxikoak dantzatzeko gomita Erdizka taldeak animaturik eta «country» dantzatzeko gomita Country-rodéo 64-ek proposaturik.\n11:30etan Izartxoko Kaskaroten harrera eta Ur Begi-k eskainitako aperitifa.\n17:00etan inprobisatutako errezitaldia Kaperan: Bertsu eta biolina Ametz Arzallus eta Ortzi Oiharzabalekin. Sartzea 5 € (12 urtetik goiti).\nOstatu-Kontzertu gaualdia Hiribehere auzoan\n19:00etan, Latsa gelan, Alboka tropa + animazioa + ibiltariak (19:00-20:30 eta 22:00ak aintzin)\n21:00etan Dantza ikusgarria Kiroleta ezker paretan: «Dorrea» Mizel Théret koregrafo eta dantzari. Sarrera 5 € (12 urtetik goiti).\n22:00etan, Didier ostatuan, Trio Jazz et Soul – Ray Layzelle, Eric Otxandaburu eta Matthieu Francheschi musikalariekin.\n23:00etan, Ttirritta ostatuan, Islaia bideo-proiekzioarekin;\nGauerditan, Gaztetxean, Tapetto traci, kuatuor rockmetal jazz experimentala; karaoke gau bukaeran.\nPurgu auzoan –Merkatu plazan\nBurasoak merkatura doaz eta merkatuko komertzanteek antolaturiko Lototik irabazle sartzen dira. Haurrak 10tatik goiti bozaren inguruko kontzertura gonbidatuak dira, edo/Zirko taulerretara, baita 16tan Artista Gazteen Emanaldira!\nEspektakulo gaualdia 21:00etan Kiroletan\nLehen partea: Donostiako Aukeran Konpainiarekin sorkuntza bat Hartzarorentzat: 12-15 dantzari, kantari batekin.\nBigarren partea: Mutur Zikin, Bihotz Bero ikusgarria ( 2010 urteko kreazioa): Olentzeroren mitoari loturik, Beñat Amorenak (musika) eta Mizel Théret-k (koregrafia) agerraldi berri bat sortu dute,musika eta dantzaren inguruan. Emanaldi honetan, Burrunka taldea eta dantzariak agertuko dira.\nPrezioak : 12 €, 8 € (lana eskatzen dutenak, RSA, AAH), 5 € (12 urte baino guttiagoko haurrentzat).\n9:00etan, Kaskarotak eta Txaranga, eguerditik landa Purgo auzoan.\n10:00etan, Latsan, Txilindron konkurtso gastronomikoa / bertsulariak Patxi Iriart, Ekhi Erremundegi, Ximun Cazaubon. Animazioa Hiru Karakoilak taldearekin: Maider Martineau, Pauline eta Alexa.\n13:00etan Latsan, Festibaleko bazkaria. 18ak, Mutxikoak Trikili Trakala taldeak animaturik / Romeria, taloak.\n10:30etan, Lapurditik abiatuz, Nafarroko Lantzeko ihauterien deskubritzea. Askaria eskainia izanen zaizu izena emanik (02/11 aintzin, 06 10 44 36 11rat) eta autoen artean elkartzea proposatzen da.\n18:00etatik gauerditara Festibaleko momentu garrantzitsua, Ihauteriak udaberriaren etorrera markatzen du. 250 aktore,musikari, eta dantzari hor ditugu auziko pertsonaiekin, zirtzilekin, Hartza eta abereekin... Denak mozorrotzea gomitatzen zaituztegu erritu hortan parte hartzeko.\n17:30etan Hiribehere plazan Los Incognitos taldea.\n18:00etan Zanpantzarren auziaren hasiera: urtearen gertakari nagusiak sarkasmoarekin aurkeztuak dira; Hartzaren iratzartzea eta Abereen Dantza; Desfilea musikarekin Uztaritzeko Txarangak, Mamutzak eta Uztaritzeko trikilariak animaturik; Maia dantza (Eliza aintzinean).\n19:00etan, Purgoko plazan, Los Incognitos taldea.\nAuziaren segida eta bukaera Zanpantzarren erraustearekin, Zirtzilen dantza. “Sua dantza”, 2010 festibaleko sorkuntza Lorentxa Ithurraldek eta Arantxa Lannes-k sorturik koreografiaren aldetik eta Rémi Gachis-k musikaren aldetik.\n20:00etan: Erromeria Kiki Bordatxok alaiturik (plazan karpa bat eta bertako ostatuak izanen dira);\nGauerditan: Bilgunen gaualdia Izartxok antolaturik.\nHaurrek haien festibala egiten dute\nEskolen ihauteria deneri idekia:\nOtsailaren 6an larunbatarekin Larresoron animazio musikalarekin\nOtsailaren 7an igandearekin 10etatik goiti Heraitzen Eskola eta\nMotrizitate Erredukazio zentroak, haurrak eta helduak, mozorroturik, Zanpantzarren auzira gomitatzen ditu (10ak30tan gaztelu aintzinean): 2009 urtearen aktualitatea haurrek aurkezturik.\nOtsailaren 12an 16tan Haltsun\nOtsailaren 16an 18tan asteartearekin, astearte ihauterirat joaiteko gomita.\nOtsailaren 10etik 27rat erakusketa eta sorkuntza\nHartzaroko Orrazkeren sorkuntzen tailerraMediatekan eginen da.\nCLSH-ek Frou Frou jantzi sortzailea gomitatzen du. Asteazkenero otsailaren 3a arte haurrekMitologiaren edo Ihauterien pertsonaien orrazkerak asmatzen ahalko dituzte. Argazki erreportaiak eta Orrazkerak\nmediatekan deskubritzen ahalko dira.\nOtsailaren 12an ostiralarekin haurren dantzaldia Haltsun\n17tan, haurren desfilea Denen Etxea arte eta haurren Dantzaldia Jose Cazaubon eta Kiki Bordatxo musika taldeak animaturik. Ikasleen gurasoek pintxoak eta edariak eskaintzen dituzte.\nOtsailaren 13an larunbatarekin:\n• 10etan (Lapurdi gelan), Haurren ahotsen kontzertua Haurrock, the Amatxis,Morgan L & Ray, Hendaiako kantu txapelketaren irabazleak, 2009 Hartzaroko kantuak Saint Vincent eskolak emanik (Haur\nKantu txapelketaren irabazleak).\n• 10etatik 13ak arte merkatuan Zirko Animazioa Oreka zirkoarekin tailerrak proposatzen dira : bolak,malabarismo eta makillajea.\n• 12tan, Akrod’Cirque ikusgarriaren aurkezpena (zirko eskolako gazteek\n• Artista gazteen ikusgarria: kiroletan 16etatik 18etara DRAC, Hezkunde Nazionalaren , ICB, OPLB eta Haltsu, Jatsu, Larresoro, Uztaritze eta Baiona-Idekiako eskolen laguntzari esker, 8 gelek tailerra\nartistikoak egin ahal izan dituzte, beraz festibalarenkari aurkeztuko dituzte. Dantza tailerrak Ena Bernard, Lorentxa Ithurralde, Jose Cazaubon eta Elirale konpainiak antolatu dituzte, etamusika tailerrak Paxkal Indo eta Philippe Albor-ek animatu dituzte.\n2010 Hartzaroko “Ihauteri kantuak“, Haltsuko eskolaren bertsuetan eta Pantxika Zolorzanomusikan oinarrituak, aurkeztuak izanen dira. 2009 ko“Ihaut Ihauteria“ kantuak berriz hartuko dira. 16etan « Hartza iguzki».\nHartzaro 2010 egitaraua (pdf 2,3 Mb)


GURE TALDEA NAGUSI ANDOAINGO II. ERRONKAN\nGoizean Lasarten "Lasarteko XXVII Saria" ospatu ondoren, arratsaldean infantil, junior eta absolutuek "II Erronka" jokatu zuten Andoainen Zarautz Balea taldearen aurka.\nBi talderen arteko norgehiagoka aurkezten zen lehiaketa hontan. Igeriketa programako proba bakoitzean talde bakoitzak neska bat eta mutil bat aurkeztu behar zuen eta proba bakoitzean lortutako puntuen arabera erabakitzen zen txapelduna.\nLehiaketaren erdian hartutako atsedenean, gure taldeak 65 puntu zituen eta Zarautzeko taldeak aldiz 34 punturekin ziren. Jada puntu hontan gure taldea nagusi zen arren edozein gauza gerta zitekeen bigarren zatian eta gure taldekideek lehian gogor jarraitu zuten. Azkenean, gure taldea erabat nagusitu zen baina benetan gustura Zarautz Balea taldeko lagunekin ospatutako erronkan. Amaieran gure taldeak 126 puntu erdietsi zituen eta Zarauztarrek aldiz 72.\nTartean, gure igerilariak zenbait marka eder egiteko gai izan ziren eta asteburu hontako gipuzkoako txapelketari begira gauza politak egiteko moduan direla erakutsi zuten. Guztira 18 marka pertsonal lortu zituzten gure igerilariek eta taldeko bi errekor berri ezartzea ere bai.\nAdin tarte guztientzako lehiak beraz, denboraldi amaierara gerturatzen ari garen honetan. Saria bikain atera zen eta gure igerilariek ederki gozatzeko aukera izan zuten. Hemendik zorionak denoi!!


Ostalaritza eta merkataritza guneetan COVID-19a saihesteko egindako inbertsioak diruz lagunduko ditu udalak - Azpeitia - uztarria.eus\nOstalaritza eta merkataritza guneetan COVID-19a saihesteko egindako inbertsioak diruz lagunduko ditu udalak\nMaialen Etxaniz 2021-03-26 16:15\nErakundeak diruz lagunduko ditu 2020ko martxoaren 14tik 2021eko maiatzaren 15era bitartean "osasun alarma egoerari aurre egiteko establezimenduetan egindako inbertsioak eta ekipamenduak". Apirilaren hasieratik maiatzaren 18ra arte egin ahal izango dira eskaerak.\nMerkataritza eta ostalaritza establezimenduek COVID-19aren ondorioz ezarritako osasun protokoloak betetzeko eginiko inbertsioak laguntzeko dirulaguntza deialdia jarriko du martxan Azpeitiko Udalak. Dirulaguntzak jaso nahi dituztenek apirilaren hasieratik maiatzaren 18a bitartean aurkez ditzakete eskaerak udaletxean.\nUdalak diruz lagunduko ditu 2020ko martxoaren 14tik 2021eko maiatzaren 15era bitartean "osasun alarma egoerari aurre egiteko establezimenduetan egindako inbertsioak eta ekipamenduak, baita inbertsioak gauzatzeko azterketak ere, jarduera ekonomikoa koronabirusari aurre egiteko prestatzeko egin badira". Beraz, diruz lagunduko dituzte, besteak beste, segurtasun eta osasun protokoloak betetzeko lokalak moldatzeko inbertsioak nahiz ekipamenduak eta bezeroekin zein erakunde hornitzaileekin harreman berriak antolatzeko eta laneko moduak egokitzeko inbertsioak eta ekipamenduak.\nErakundeak azaldu duenez, establezimendu bakoitzak gehienez 2.000 euroko dirulaguntza jasoko du, eta "diruz lagundu daitekeen gehieneko gastua jarduketaren aurrekontuaren %100 artekoa izango da". Fakturek zein ordainketek aurrez aipaturiko epealdian –2020ko martxoaren 14tik 2021eko maiatzaren 15era– egindakoak izan beharko dute.\nDirulaguntzak jaso ahal izango dituzte beren kontura lanean diharduten pertsonek edo autonomoek, baita enpresa txikiek ere, beren forma juridikoa edozein dela ere, hamabost langile baino gutxiago badituzte eta txikizkako merkataritzaren nahiz ostalaritzaren sektoreetan badaude. Hori bai, enpresaren edo establezimenduaren urteko negozio-zifrak ezingo du milioi bat euro gainditu.


Artur Mas presidente | Generalitateko presidente kargua hartu du | EITB Kataluniako Hauteskundeak Berezia\nErabakitzeko eskubideari 'oztoporik' ez jartzeko eskatu du Masek\nKatalunia "orain mende askotik, bere burua naziotzat jotzen duen herrialdea" dela esan du Artur Mas Generalitateko presidenteak.\nArtur Masek Generalitateko presidente kargua hartu du\nArtur Mas CiUko buruzagiak Generalitateko presidente kargua hartu du eta Kataluniaren erabakitzeko eskubideari "oztoporik" ez jartzeko eskatu dio Espainiari. Halaber, bere Gobernua "aurrekoaren eboluzioa" izango dela eta lehen bilera abenduaren 27an egingo dutela iragarri du.\n20 minutuko diskurtsoan, "herri baten nahiari trabarik" ez jartzeko eskatu du eta helburu gisa, kohesio soziala, ekonomia berreskuratzea eta Kataluniak bere etorkizuna erabaki ahal izatea aipatu ditu. Ildo honetan, "Kataluniak milaka urteko historia du; ez da Konstituzioarekin jaio", azpimarratu du.\n"Norabide aldaketa honekin bi barkuren arteko talka gertatzeko arriskua" dagoela onartu du eta hori ekidin nahiko lukeela gaineratu du, baina "ezer egin gabe gelditzea Katalunia noraezean uztea" litzatekeela adierazi du.\nBestalde, Cristobal Montoro Ogasun ministroari aipamen eginez, orain mende batzuk, Generalitatearen funtzio nagusia zergak bildu eta adostuta, erregeari ematea zela ekarri du gogora.\nERCrekin legegintzaldirako eginiko akordioa "egonkorra" dela eta "beste alderdi politikoei eta gizarteari irekitzeko asmoarekin" jaio dela esan du.\n"Akordioak emaitzen baitan epaitu beharko lirateke, eta aurreiritziekin", nabarmendu du.\nC's ez da ekitaldian egon\nAlbert Rivera C's alderdiko presidenteak azaldu duenez, alderdiko diputatuak ez dira kargu-hartzearen ekitaldian egon, Masek "elkarbizitzaren eta zuzenbidezko estatuaren marra gorri guztiak hautsi dituelako".


traizino / traizionatu\ntraizio (orobat traizione g.er. eta trahizio g.er.) 1 iz saldukeria.\nTraizioa, amodioaren eta leialtasunaren formarik gorena... hasieran harridura sortzen badu ere, ez da logika gabea. Joseba Zulaika «ETAren hautsa» - 74. orr.\nEraman beharrak zauzkaagu traizio eta desleialtasunak, eta guztietan zailena: persona jakin bat gu baino gehiago izatea, bere arimako edo adimeneko dohainetan. Xabier Olarra «Azken hitzordua» - Sandor Marai - 147. orr.\nOndasun eta mesede zahar eta berriak berenganatuko zituzten traizioaren truke. Aingeru Epaltza «Mailuaren odola» - 50. orr.\nLehenagotik aski etsai ez bagenu bezala, geure artean gabiltza diskrepantzia traizio bilakatu eta geure arrazoia handiagotuko delakoan. Hasier Etxeberria «Patri maitea» - 87. orr.\nAirean zegoen Sinbaden ihesa traizioa izan ote zen. Edorta Jimenez «Kilkerren hotsak» - 180. orr.\nTraizioa, traizioa duk beldurtzen nauena: izaki miserable horren traizioa. Agustin Otsoa «Eraztunen Jauna III» - J.R.R. Tolkien - 104. orr.\nTraizioa egin zigutek...! Koldo Izagirre «Nik ere Germinal! egin gura nuen aldarri» - 159. orr.\nHerriari traizioa egiten dio herriaren etsaiaz errukitzen denak! Koldo Biguri «On Camillo» - Giovanni Guareschi - 350. orr.\nLancelotek traizioz hil zuen nire anaia. Juan Kruz Igerabide «Artur erregearen heriotza» - 85. orr.\nBegoñak gupidarik gabe sartu zidan ukondoa saihets artean, eta eztul-itxurak egin behar izan nituen traiziozko maniobraren ondorioak disimulatzearren. Patxi Iturritegi «Behi eroak» - 134. orr.\nBorrokarako adorerik ez, eta itsaso zabalean bilatu zuten beren bi traizioetarako bidea: egiazko aberriaren kontrakoa, itoarazi nahi izan baitzuten; eta beren adiskideen kontrakoa, ez baitzuten haiek bakarrik uzteko zalantzarik izan. Inazio Mujika Iraola «Gerezi Denbora» - 134. orr.\nZer egingo, eta traizio handi bat asmatu zuen. Juan Kruz Igerabide «Artur erregearen heriotza» - 93. orr.\nNeureari eutsi nion nik eta ez nion deus ere aitortu, traizio txiki hark oraindik ere gaizki sentiarazten nauen arren. Joxan Elosegi «Ahardikeriak» - Marie Darrieussecq - 14. orr.\nTraizio inozoez betetako moda-modako telesaila. Anjel Lertxundi «Konpainia noblean» - 242. orr.\nLiburu hau oso aberatsa da, eta ondokoa laburpena baino gehiago traizio hutsa. Markos Zapiain «Errua eta maitasuna» - 109. orr.\nEz nekien aitak nola hartuko zuen traizio barkagaitz hura. Alberto Ladron Arana «Eguzki beltzaren sekretua» - 233. orr.\nGoi-mailako traizio-krimena esaten zaio aberriaren edo honen ordezkari den soberanoaren aurka egiten denari. Juan Martin Elexpuru «Delituez eta zigorrez» - Cesare Beccaria - 116. orr.\nKrimen arruntetan, Ingalaterrako legea akusatuaren aldekoa da; baina goi-mailako traizio krimenetan, ostera, aurkakoa. Juan Martin Elexpuru «Delituez eta zigorrez» - Cesare Beccaria - 116. orr.\nMalgobernuaren ordez nahasmendua ezartzeko traizio-saio hutsegina. Xabier Olarra «Deabruaren hiztegia» - Ambroise Bierce - 63. orr.\nDesdemona gaztearen eta haren senar Otello Zipreko gobernadorearen arteko amodio eta traizio istorioa. Berria - Kultura 2004-02-12\nTraizio sentimendua nagusi zen gure armadan. Alberto Ladron Arana «Eguzki beltzaren sekretua» - 212. orr.\nZimbaweko auzitegi batek traizio akusazioaz errugabe jo du [...] Morgan Tsvangirai. Berria - Mundua 2004-10-16\nErrepublikanoek ez dutela inoiz baiezkoaren aldeko konpromisorik hartu erantzun die Carod-Rovirak traizio salaketei. Berria - Mundua 2006-05-07\nIngalaterrako legeek ez dute traizio errudun jotzen, traizioaren berri jakin arren, jakinarazten ez duena. Juan Martin Elexpuru «Delituez eta zigorrez» - Cesare Beccaria - 116. orr.\nBistakoa zen, guretzat, guztia prosa estandarrez ematea traizio latza zatekeela. Juan Garzia «Hamlet» - William Shakesperare - 14. orr.\nJatorrizko zure testuari traizio egin, urrunago joaten saiatzeko. Imanol Zurutuza «Errautsera arteko sugarra» - 161. orr.\nAi, Max maitea, ohi bezala neure buruari traizio egiten ari natzaio! Ramon Etxezarreta «Ezezaguna helbide honetan» - Kressman Taylor - 13. orr.\nHorietako zein oroitzapeni egiten dio memoriak traizio lehenago. Iban Zaldua «Traizioak» - 85. orr.\nEdozein txikikeria, intuizio ustel edo instintuen traizio. Harkaitz Cano «Pasaia blues» - 35. orr.\nSubkontzientearen traizioak dira, edo zergatik ez, subkontzientearen tradizioak. Unai Iturriaga «Berandu da gelditzeko» - 214. orr.\nTradizioa da tradizioaren traizioa ere, Karl Kraussek esana, ezer traizionatzeko idazleak zer traizionatua izan behar baitu eskura. Anjel Lertxundi «Mentura dugun artean» - 37. orr.\n5 traizio egin ik trazionatu.\nZergatik ez ote zion inork inoiz aipatu lagunik onenak traizio egin zielako hil zirela bere gurasoak? Iñaki Mendiguren «Harry Potter eta sorgin harria» - J.K. Rowling - 173. orr.\nGerora, gau hartan traizio egin hidala jakin nuenean, eszena horretaz oroitu ninduan, elkarri esandako hitzak entzun nitian berriro. Xabier Olarra «Azken hitzordua» - Sandor Marai - 165. orr.\nHorrek Alderdiari txantajea edo traizio egitea esan nahi zuen, eta Ostolazak ezin zuen onartu. Migel Angel Mintegi «Denak du bere prezioa» - 269. orr.\nZure fedea frogatzeko modu bakarra duzu fede horrexek maitatzeko agintzen dizunari traizio egitea. Joseba Zulaika «ETAren hautsa» - 78. orr.\nAzalpen hau bururatzen zait: traizio egin duzunean, idaztea da geratzen zaizun azken baliabidea. Joseba Urteaga «Lekua» - Annie Ernaux - 7. orr.\nNork egin zion traizio nori, gerrillari ohiak iraultzari ala buruzagi nazionalistak gerrillari ohiari? · Nirekin estuenik loturik zeuden bi pertsonek iruzur eta traizio egiten baitzidaten modurik lotsagarrien eta zakarrenean. Joseba Zulaika «ETAren hautsa» - 76. orr.\nNeure buruari egiten nion amarru eta traizio, nire ofizioak besteei amarru eta traizio egiteko agintzen zidan bezala. Matías Múgica «Hiltzaile baten aitormena» - Joseph Roth - 123. orr.\nerrepublikari traizio egin (3); goi mailako traizio (6); traizio delitua (3); traizio egin (39); traizio egin ziola (3); traizio eginez (3); traizio egingo (5); traizio egitea (11); traizio egitea leporatu (5); traizio egiteko (4); traizio egiten (10); traizio handi (3)\negindako traizioa (4); hildakoei traizioa (3); traizioa egin (13); traizioa egitea (7); traizioa egiteko (3); traizioa egiten (4); traizioa leporatuta (3)


Hendaiako zonalde industriala birmoldatzeko Euskal Elkargoaren egitasmoa martxan da | Euskal Herria | Naiz\nHendaiako zonalde industriala birmoldatzeko Euskal Elkargoaren egitasmoa martxan da\nEuskal Elkargoak martxan ezarri duen politika ekonomikoaren baitan kokatzen da Hendaiako industriagunea birmoldatzeko plana. Irailaren 14an hasi eta 2021eko udaberrian amaituko diren lanak finatzatzeko 3.165 milioi euro jarriko ditu Euskal Elkargoak. Egitasmoa beste zonalde industrialetara ere hedatuko da.\nDonibane Lohizuneko Jalday industriagunea ere birmildatuko da 2021. urtean. (Guillaume FAUVEAU)\nHendaiako Joncaux zonalde industriala birmoldatzeko lanak aste honetan hasi dira eta udaberrian amaituko dira. Helburua, leku hori lanpostuak sustatuko dituen industriagune indartsu bilakatzea da. Euskal Elkargoaren esanetan, proiektuaren xedea «XXI. mendeko enpresagune bat» eraikitzea da.\nJean-Rene Etchegaray Euskal Elkargoko lehendakariak aditzera eman duenez, «Lanpostu kualifikatuak eta dinamika aktiboak sortuko dituen ekonomia produktiboa sustatzea erabaki du Euskal Elkargoak eta, hain zuzen ere, Hendaiako Joncaux industrialdeko birmoldaketa lanak Euskal Elkargoak plantan ezarri duen politika ekonomikoaren baitan kokatzen dira».\nBehin-behineko planaren arabera, irailaren 14ean hasitako lanak udaberrian amaituko dira. Arazorik ezean, lanak 2021eko apirilean amaitu beharko liratekeela azaldu du Euskal Elkargoak eta egitasmo hau burura eramateko 3.165 milioi euro (interes tasak kontuan hartu gabe) inbertitzeko konpromisoa hartu duela adierazi du.\nLan hauek aurrez egindako lanketa baten emaitza dira. Izan ere, 2018ko azaroa eta 2019ko maiatza bitartean bilkura andana egin zituzten Euskal Elkargoko ordezkariek eragile desberdinekin. Hendaiako Udala, egitasmoaren zuzendaria den Atelier Broichot arkitektoa eta hainbat enpresetako ordezkariekin egindako bilkuren helburua «adostutako ikuspuntua» lortzea izan zen.\nAdostutako hiru helburu\nGauzak honela, guztien artean birmoldatze planaren helburuak adostu zituzten eta hiru jomuga zehaztu zituzten. Lehena, eurite indartsuen ostean izaten diren uholdeei erantzuteko euri-uren sare eraginkor bat eraikitzea. Bigarrena, mugikortasuna erraztu eta hobetzeko bitartekoak ezartzea, hala nola, gune horretako zerbitzua hobetuz, bizikletentzako bidegorri berria eraikiz, industriagunea zeharkatzen duen kale nagusia oinezkoentzat egokituz, ibilgailu astunen aparkamendu irregularra debekatuz, eta abar.\nHirugarren helburua langileen egunerokoa hobetzen lagun dezaketen neurriak hartzea da. Adibidez, espazio berdeak sortzea, langileentzat ingurune funtzionalak eratzea edo enpresa desberdinek baliatu ahal izango duten jantokia eraikitzea. Bestalde, lan egunetako sarrera-irteerak kontuan hartuko dira autobus zerbitzua antolatzeko eta langileek haien ibilgailuak aparkatu ahal izateko.\nDuela 45 urte sortu zen Joncaux zonalde industrialean 105 enpresa daude eta 1.400 pertsonak egiten dute bertan lan. Industriagune garrantzitsua bada beraz, baina aurrera begira beste gune batzuk indartzeko asmoa ere azaldu du Euskal Elkargoak.\nBeste batzuen artean, Donibane Lohizuneko Jalday eta Laiatz industriaguneak ere birmoldatuak izango dira 2021. urtean. Hortaz, plantan ezarri den egitasmoak bere osotasunean 360 enpresatan lan egiten duten 4.000 langileri eragingo die.


Berritu ala hil -\nBeste edozein enpresak eta markak bezala, merkatu lehiakor batean dihardugu guk ere, testuinguru profesional berrietara egokitzen etengabe. Horregatik, horretarako egin dugu marka azterketa, bezeroei galdetzetik hasita.\nJoan zen urte amaieran bidali genien on-line galdetegia kudeatzen ditugun marketako arduradunei, eta hainbat balio onetsi zizkiguten: marka nortasunen eraikuntza eta komunikazio euskarrien sorkuntza maila, gaitasun profesional, gertutasuna eta inplikazioa, besteak beste. Hobetzekoen artean, berriz, markagintza digitaleko zerbitzuak eta egitasmoetan aholkularitza jarraituagoa egitea nabarmendu zizkiguten bezeroek.\nBezeroen premiei erantzuteko erabakimenez, lan-taldea handitu dugu. Hamaika lagun gara gaur egun. 24 urte ditu gazteenak eta 51 eskarmenturik handienekoak. Sei dira gizonezkoak eta bost andrazkoak. Zazpi bizkaitarrak, hiru gipuzkoarrak eta bat nafarra. Eta guztiok liluratzen gaitu markagintza lan on eta pasiodunak.\nLan-lekua eta baliabideak hobetzeko ekinean ere ari gara. Bulegoko espazioak berregokitu ditugu: bilera gela handitu, lan-mahaiak aldatu, ordenagailu berriak erosi eta, guztiarekin, hobeto lan egin ahal izateko baldintzak ezarri.\nHori guztia egunero kudeatzen ditugun markekin batera berritzen eta hazten jarraitzeko.\nberrikuntza,euskal herriko komunikazio agentzia,marka lehiakorra,testuinguru profesionala